
Povestea 


Plăcile de plumb constituie un corpus de peste o sută (posibil chiar peste două sute) de 
inscripții în relief, scrise într-o limbă necunoscută, cu caractere predominant greceşti şi 
cu ilustrație bogată, cu referințe la civilizația geților şi a dacilor. Piesele au fost 
fotografiate în timpul celui de-al doilea război mondial de către Dan Romalo, în 
subsolul Muzeului de Antichităţi din Bucureşti, la inițiativa de publicare a 
arheologului loan Nestor. O tânără cercetătoare, Marioara Golescu, urma să publice 
aceste piese sub titlul de falsuri. Conform declaraţiei lui I. Nestor, piesele ar fi apărut 
în muzeu în vremea lui Grigore Tocilescu, deci undeva la cumpăna dintre secolele 19 
şi 20. Nimeni nu s-a îndoit vreodată de neautenticitatea lor, nimeni nu le-a publicat 
(din păcate nici Marioara Golescu nu a mai apucat), nu le-a studiat nici un cercetător. 
Nu au beneficiat niciodată de inventariere sau de o menţiune cât de sumară în vreo 
lucrare. Piesele au dispărut cu timpul (eforturile lui Dan Romalo de a le regăsi, în anii 
'80, au eşuat). Au reapărut (nu se ştie de unde) 35 de exemplare în anul 2002, aflate 
acum la Institutul de Arheologie „Vasile Pârvan” din Bucureşti. Două piese se află în 
posesia Mănăstirii Sinaia, iar alte câteva, de dimensiuni mai mici şi din materiale 
diverse, se află în colecţii particulare sau în muzee din țară. 


Nu se ştie de unde provine acest corpus, dar tradiţia orală susține că piesele de plumb 
ar fi fost turnate în ultimul sfert de veac 19 din ordinul regelui Carol I, după originale 
de aur, descoperite într-un tezaur în Poiana Văcăriei, unde urma să se sape fundația 
Castelului Peleş. Probabil după înființarea Muzeului de Antichități (în 1881), copiile 
au fost transferate la Bucureşti. Însă singurul lucru pe care îl putem afirma cu destulă 
certitudine este acela că piesele de plumb aflate astăzi la Bucureşti provin de la Sinaia, 
informaţie transmisă prin tradiţie chiar în Institutul de Arheologie, după cum ne-a 
certificat directorul institutului, acad. Alexandru Vulpe. Acesta ştie de la tatăl său, 
Radu Vulpe, că însuşi Vasile Pârvan ştia de aceste piese şi de provenineţa lor din 
Sinaia. 


În anul 2003 Dan Romalo a valorificat o parte din fotografiile făcute (din nefericire 
multe fotografii au fost distruse de vitregiile timpului, o dată cu negativele) în 
volumul Cornică apocrifă pe plăci de plumb?, la editura Arvin Press, reeditat în 2005 sub 
titlul Cronica getă apocrifă pe plăci de plumb?, la editura Alcor. Dispunem astăzi, prin 
intermediul acestei cărți, de cca 50 de imagini inedite, după piese dispărute, la care se 
adaugă cele 35 de piese regăsite. Dan Romalo a lansat pentru prima dată ipoteza 
autenticității plăcilor (deşi a pus-o sub semnul întrebării) şi a fost primul care a studiat 
cu temeinicie întreg ansamblul, a transcris textele şi a încercat o decriptare a lor. 
Probabil lipsa unei pregătiri de specialitate în domeniu, care să-i confere autoritate, 
dar şi inerția, scepticismul şi reaua credință a unor oameni de ştiinţă (la care se 
adaugă, poate şi unele interese oculte) l-au scos pe nedrept în afara credibilității, deşi 
eforturile sale au fost considerabile (peste 20 de ani de muncă), iar metodele sale 
riguroase. Chiar şi după apariția cărții, subiectul a continuat să fie considerat lipsit de 
importanță, deşi amploarea şi complexitatea ansamblului indică, în cazul unui fals, o 


minte cu totul genială. Citeşte aici răspunsul dlui Dan Romalo la reacțiile stârnite de 
apariția cărții. 


Analizele de material făcute la Institutul de Fizică şi Inginerie Nucleară din Bucureşti 
de către dr. Bogdan Constantinescu, în luna mai a anului 2004, au relevat o compoziţie 
asemănătoare celei a plumbului tipografic din sec. XIX, confirmând ipoteza copiilor 
sau a unui eventual fals. Ipoteza plumbului antic, original, este greu de susținut la ora 
actuală. Totuşi, analizele întreprinse pe o singură piesă, piesa 023, la Oxford, de către 
dr. Peter Northover, au lăsat discuţia deschisă, arătând că plumbul din această piesă 
este destul de asemănător cu cel dintr-o scoabă dacică autentică, scoasă din zidul 
cetății Sarmizegetusa şi folosită ca martor (ROMALO 2005: 291-292). Lipsa fondurilor 
destinate unor analize avansate pe toate piesele păstrate, ne împiedică să ajungem la 
concluzii clare. 


Specialiştii de la Monetăria Statului, pe care i-am consultat, au apreciat, pe baza unor 
detalii tehnice, că este vorba mult mai probabil de copii făcute în grabă după nişte 
originale, decât de creații moderne. 


Cercetările noastre au început imediat după apariția primei ediţii a cărții dlui Romalo 
(în toamna anului 2003). Am prezentat o comunicare în noiembrie 2003, la Institutul 
de Lingvistică din Bucureşti, o conferință în iunie 2004, la Academia Română, şi o a 
doua conferință, în ianuarie 2005, la Seminarul de Arheologie "Vasile Pârvan" al 
Facultăţii de Istorie, Universitatea Bucureşti. 


În momentul de față nu există nici un program oficial de studiere, sau cel puțin de 
protejare a pieselor, care sunt, în continuare, neinventariate şi prost păstrate. Lipsa de 
interes a oamenilor de ştiinţă, fie ei lingviști ori istorici, şi a instituțiilor în grija cărora 
ar trebui să se afle studierera acestei arhive, este dublată de entuziasmul unor 
"traducători" fantezişti, lipsiți de o minimă pregătire în domeniu, care discreditează în 
mod regretabil subiectul. Chiar dacă buna credință a acestora nu trebuie pusă la 
îndoială, rezultatele lor intoxică opinia publică, compromit subiectul şi îi îndepărtează 
şi mai mult pe specialişti. 


Tipuri de scriere 


Introducere 


Există o mare varietate de scrieri în aceste plăci, însă alfabetul predominant este cel 
grecesc, cu unele adaptări. Este surprinzătoare, pentru un falsificator, această opțiune, 
mai ales că, la vremea aceea, Hasdeu vehicula existența a două alfabete dacice inedite - 
unul adus chipurile de către Deceneu din Egipt, altul perpetuat într-un sistem de 
scriere atribuit secuilor din Transilvania prin sec. XIII. Autorul presupusului fals ar fi 
putut pune pe seama dacilor un alfabet propriu, unitar, dacă ar fi vrut să demonstreze 
gradul lor superior de civilizație. 


E bine ştiut că un popor care nu cunoaşte scrierea, atunci când împrumută un sistem 
de scriere, nu selectează din el doar anumite semne, pe care le consideră necesare, ci îl 
ia în bloc, cu toate semnele, chiar dacă acestea nu îi sunt suficiente (pentru că deține şi 
unele sunete străine față de limba neamului de la care împrumută scrierea), sau chiar 
dacă unele semne nu îi sunt de folos (pentru că nu cunoaşte sunetele respective). Cu 
timpul, semnele inutile sunt eliminate sau folosite pentru notarea altor sunete, şi se 
adaugă semne noi pentru sunetele specifice limbii respective (JEFFERY 1961: 41 şi 
urm.). 


Exemplul clasic îl constituie alfabetul grec, descendent din cel fenician, care era un 
alfabet consonantic, potrivit pentru notarea unei limbi semitice. Grecii au folosit unele 
dintre semne pentru notarea vocalelor, au redistribuit semnele care notau cele patru 
siflante feniciene (căci ei nu aveau decât o siflantă), au creat semne noi (de pildă omega 
- œ, creat de ionieni prin alăturarea a doi omicron - o, sau wW - psei, de origine 
necunoscută). Au existat diferențe în modul cum grecii din diverse părți au adaptat 
alfabetul fenician. De pildă, alfabetele greceşti occidentale au folosit semnul het pentru 
notarea aspirației, în vreme ce ionienii, al căror dialect nu cunoştea psiloza, au folosit 
acest semn pentru notarea vocalei e lung; (eta), grecii occidentali notau prin X grupul 
consonantic ks, pe când cei orientali notau velara surdă aspirată kh etc. Multă vreme, 
grecii nu au perceput noul lor alfabet ca pe un alfabet propriu, ci spuneau că scriu cu 
litere feniciene. În realitate, după toate modificările aplicate alfabetului fenician, a 
rezultat un alfabet nou. La fel s-a întâmplat şi cu alfabetul latin, care are la bază 
alfabetul grecesc occidental (chalcidic), luat prin intermediar etrusc. La fel se poate 
spune şi despre scrierea geților de pe plăci: nu mai putem vorbi de alfabetul grec, ci de 
o scriere getică proprie, aşa cum mai târziu se va vorbi de un alfabet gotic şi de unul 
chirilic. 


Geţii cunoşteau, pe lângă scrierea grecească, şi alte scrieri de origine necunoscută, 
probabil foarte vechi. E posibil ca aceste scrieri să nu fi fost foarte potrivite pentru 
notarea limbii lor şi, la un moment dat, să fi început să folosească alfabetul grec, în 
varianta sa ioniană (se ştia oare, la vremea presupusului falsificator - nu mult după 
jumătatea secolului al XIX-lea, că în coloniile dobrogene se folosise alfabetul ionian?). 
Sau, la fel de posibil, să fi adoptat alfabetul grec din motive de "modă", din nevoia de 
a-şi alinia "cancelaria" la curentul vremii, deoarece mai toate neamurile barbare care 
cunoşteau scrierea (fie şi doar la nivelul curții) foloseau acest alfabet. Probabil că 
încercarea de a folosi alfabetul grec curat, nemodificat (tipul A), nu a avut mari sorți 
de izbândă, din pricina diferenţelor considerabile dintre sistemul fonetic grecesc şi cel 
getic: getica pare să nu facă distincţie între vocale lungi şi scurte (dar distinge între 
vocale deschise şi închise), şi cunoaşte sunetele palatale, absente din greacă. Din acest 
motiv, alfabetul grec a fost, în prima fază, augmentat (tipul B), prin adăugarea 
semnelor pentru cele două palatale, luate dintr-o scriere arhaică cursivă (tipul C), iar 
în a treia fază simplificat (tipul D), prin eliminarea semnelor pentru vocalele lungi - 
eta şi omega, şi a lui y. Procesul este foarte asemănător cu cel suferit de alfabetul 
fenician ajuns la greci, şi de alfabetul grec ajuns la etrusci şi la romani. La fel s-a 
întâmplat şi cu alfabetul gotic (care cuprinde trei semne superflue, fără valoare 
fonetică) şi cu cel chirilic (care a adăugat o mulțime de semne noi), ca să ne raportăm 
doar la aria europeană. În epocile mai recente, adaptările s-au făcut cu predilecție prin 
adăugarea de diacritice la semnele existente, nu prin adăugarea de semne noi (vezi 


cazul românei, cel al limbii cehe, al polonezei, al limbii turce), aşa încât nu mai iau 
naştere alfabete oficiale noi. 


Există în aceste plăci o mare diversitate de scrieri, vădind nu doar "mâini" diferite, ci şi 
epoci şi locuri diferite. Tipurile de scriere se corelează impecabil cu detaliile din plăci 
(ilustrație, decoruri, informaţii din texte), lucru foarte greu de realizat de către un 
plauzibil unic autor. Dan Romalo a operat o clasificare generală a alfabetelor din 
tăblițe în clasic, preclasic şi arhaic. Noi propunem o clasificare mai detaliată, în câteva 
categorii mari, fiecare având subtipuri şi variante. Am identificat două categorii: 
greceşti (categoria I) şi "semigreceşti" sau cursive (categoria II), la care se adaugă o 
categorie eterogenă de scrieri necunoscute (III). Inciziile, făcute după turnarea plăcilor, 
beneficiază de o atenție specială, în categoria IV. De asemenea, monogramele şi 
logogramele (categoria V). Primele două categorii, cel mai bine reprezentate, conțin 
fiecare câte trei tipuri mari, notate cu litere majuscule (care uneori au coincis cu 
inițiala unui nume propriu asociat). Subtipurile sunt notate prin adăugarea unei cifre 
la litera tipului. Variantele tipurilor sau ale subtipurilor sunt notate prin adăugarea 
unei litere minuscule. 


Între tipurile nedescifrabile, cele mai interesante (şi mai vechi) par să fie scrierile de pe altare şi 
de pe frontoanele templelor. Dintre scrierile descifrabile, tipurile C1 şi FI par a fi cele mai 
arhaice şi mai depărtate de alfabetul grec. Există, indubitabil, o logică limpede în distribuția 
acestor scrieri în plăci, şi se întrevede cu destulă uşurinţă modul în care au evoluat în timp, şi- 
au adăugat semne proprii, au renunțat la semnele inutile, au coexistat sau au fost concurate de 
scrieri mai "moderne", s-au adaptat la curentele vremii. Dacă tot acest proces a fost gândit de o 
singură minte umană, ne aflăm, cu siguranță, în fata unui geniu inegalabil. 


I. alfabete greceşti 

1. A (Helis 1), Al, Aa, Aal, Ab, Ac 

3. B (Burebista), B1 

2. D (Decebal), D1 (Duras), Da (Orolio / Helis 3), Db (Cotizo 2) 
II. alfabete “semigreceşti” cursive 

1. C (Ceneu / Helis 2), C1 

2. E (Sarmisegetuza arhaic) 

3. F (Cotizo 1), F1 

III. scrieri necunoscute 

IV. incizii 


V. monograme şi logograme 


Tipuri de scriere 


Tipul A (Helis 1) 


Cel mai simplu tip de scriere, tipul A (Helis1), îl reprezintă alfabetul grec ionian, 
prezent exclusiv în tăblițele care par să fi fost scrise la Helis în perioada dinaintea lui 
Burebista. Acesta include semnele Q - omega şi H - eta, folosite în alfabetul ionian 
pentru notarea vocalelor o lung şi e lung. În mod evident, limba tăblițelor nu făcea 
distincție de cantitate (nu avea vocale lungi şi scurte), astfel încât omega şi omicron sunt 
folosite aleatoriu. Eta este folosit uneori în distribuţie liberă cu iota sau ypsilon, acestea 
la rândul lor, notând un i scurt perceput probabil foarte deschis, de fapt un e (cf. forme 
precum baseleu, chilearcho). Singura diferenţă față de alfabetul grec ionian o constituie 
desenarea în oglindă a semnului Z, poate din încercarea de a reda un sunet specific 
acestei limbi, inexistent în greacă. Acest mod de grafiere se găseşte şi în numele 
căpeteniei gete Zalomodegikos, pomenit în Stela Solilor (sec. III a. Chr.), descoperită la 
Histria în 1959. D.M. Pippidi a descris şi analizat această piesă (ISM I: nr. 8.), dar nu a 
pomenit nimic în legătură cu această stranie redare a literei Z. Ea nu se regăseşte în 
alte cuvinte, greceşti, din inscripțiile de la Histria sau din alte cetăți pontice, însă este 
destul de frecventă în inscripțiile frigiene scrise în alfabet grecesc. De asemenea, acest 
semn este atestat în unele inscripții latineşti în nume proprii provinciale (d.ex. CIL III 
8302, unde acest semn apare în toponimul Brizidia din Dalmatia). 


Semnul psei - W lipseşte din acest tip, dar şi din toate celelalte (excepție 017), însă 
absenţa sa este justificată prin lipsa secvenţei consonantice [ps] (ea este prezentă doar 
în placa 045 în cuvântul grecesc notat anepsyos "văr" şi în placa 017, care prezintă 
diferențe considerabile de limbă față de restul plăcilor). Nu există semne speciale 
pentru notarea palatalelor, ci se folosesc K - kappa şi T - gamma urmate de e sau i. 
Această procedură este, din perspectiva dlui Sorin Olteanu, un semn clar de 
modernitate, căci falsificatorul ar fi folosit, în ignoranta lui, ortografia italiană din sec. 
al XIX-lea. Trebuie să-i amintim însă dlui Olteanu că aceasta este cea mai firească 
variantă de notare a palatalelor într-un alfabet care nu posedă semne speciale, şi că la 
fel au procedat şi grecii pentru a nota numele străine (cf. AEKENEY2 la Strabo; 
TENOYKAA, AEKEBAAOZ, AHTI la Dio Cassius; Z>APMIZEIEOOYZA la 
Ptolemeu), şi la aceeaşi soluţie au recurs şi romanii în perioada târzie, când velarele se 
palatalizaseră - şi nu le putem atribui o grafie "italienizantă". Subtipul A1 are trăsături 
stilistice proprii, la fel şi subtipul A2, care se caracterizează prin forma rombică a 
literelor şi un aspect destul de cursiv. 

Subtipul A2 (detaliu placa 109) 


Tipul B (Burebista) 


Al doilea tip de scriere, tipul B (Burebista), pare să fie derivat din cel anterior şi apare 
în timpul regelui Burebista. Se caracterizează prin prezența unor semne aparte, care 
notează, foarte probabil, palatalele č şi $, la care se adaugă, în unele plăci, semnul V 
cu valoarea u, la fel ca în alfabetul latin. Primele două semne (dar posibil şi cel de-al 
treilea) par să fie preluate din scrieri locale mai vechi, în primul rând din tipul C. 
Astfel, tipul B apare ca un alfabet ionian augmentat cu semne necesare notării unor 
sunete inexistente în limba greacă. 


În cadrul tipului B se pot identifica două etape. În prima etapă, semnul V este 
necunoscut, iar u este redat prin OY şi este reprezentată de o serie de plăci din vremea 
lui Burebista, care par să aparțină primei perioade de domnie, şi de câteva plăci din 
Dobrogea. Celei de-a doua etape, în care s-a inclus semnul V, îi aparțin plăci exclusiv 
din vremea lui Burebista şi două plăci din Dobrogea, în care apare numele lui Dapyx. 
Urmărind povestea acestui tip de scriere, deducem că el a apărut la Genucla, prima 
capitală a lui Burebista, probabil din augmentarea tipul A, ionian pur, cu elemente din 
tipul C, foarte arhaic, prezent tot la Helis, şi care va constitui "semnătura" lui Ceneu (= 
Deceneu) în majoritatea plăcilor. De la Genucla, tipul B a fost dus la Sarmizegetusa, 
unde a înlăturat probabil tipul E arhaic cursiv, imbricat (cu care coexistă în placa 058). 
Noul tip de scriere câştigă teren în toate regiunile supuse lui Burebista: la Genucla 
înlătură tipul arhaic C, aşa încât în vremea lui Dapyx se foloseşte doar tipul Burebista; 
la Helis înlătură tipul ionian A, care nu nota palatalele, vezi placa 091, scrisă în vremea 
lui Oroles, după moartea lui Burebista, şi tipul foarte vechi C1; la Moleodabo, cetatea 
lui Zyraxes, este singurul tip atestat imediat după înlăturarea lui Burebista (035 şi 134). 


Tipul C (Ceneu) 


Tipul C (Ceneu /Helis2) pare să fie o scriere cursivă, probabil foarte veche, ce include 
semnele speciale pentru notarea sunetelor palatale č şi g, şi pentru u, preluate ulterior 
de tipul B. Primele două semne există şi în alfabetul chirilic, fapt ce i-a determinat pe 
mulți sceptici, lipsiți de o pregătire temeinică, să declare falsuri aceste piese. Totuşi, 
originea acestor semne în alfabetul chirilic nu este lămurită, semnul ce având origine 
necunoscută, iar cel pentru ge, existent azi doar în alfabetul sârb, fiind considerat de 
unii de origine românească în alfabetul sârb, de alţii de origine sârbă în scrierile 
româneşti cu alfabet chirilic (PETAN 2005: 319). Valoarea fonetică a unora dintre 
semnele acestui tip de scriere este dedusă din context, deoarece ele nu par a avea 
corespondențe în alte alfabete cunoscute Altele însă se regăsesc în scrieri din aria 
mediteraneană, micrasiatică şi din orientul apropiat. De exemplu alfa redat printr-un 
cerc cu 6 „picioare” evocă semnul cipriot pentru a, tau alcătuit din trei haste verticale 
tăiate de una orizontală se găseşte în alfabetele sud-semitice cu valoare fonologică 
asemănătoare, dzeta reprezentat printr-o linie ondulată, tăiată la un capăt de o linie 
scurtă, există în unele scrieri din Asia Mică cu aceeaşi valoare etc. 


Scrierea cursivă C1 a coexistat, la Helis, cu scrierea A, cum reiese din unele plăci. 
Subtipul C1 apare doar în peceți sau cartuşe. În plăcile din vremea lui Burebista, scrise 
în tipul B, foarte adesea "semnătura" lui Deceneu, de la sfârşitul textului, este scrisă în 
tipul C, pe care l-a luat cu sine de la Helis la Sarmizegetusa. Tipul C este arhaic (poate 
cel mai arhaic), provine în mod limpede din Dobrogea şi nu a fost niciodată utilizat 
după epoca Burebista-Deceneu. El se înrudeşte cu tipurile F/F1 şi E. 


Tipul C (Detaliu placa 010) 


— 


N crt) 


Subtipul C1 (pecetea 


acela Zyendo; placa (76) Semnătura Marelui Preot Cotopolo Ceneo (detaliu placa 080) 


Tipul D (Decebal) 


La prima vedere, tipul D (Decebal) pare să derive dintr-o scriere grecească occidentală, 
care nu cunoştea semnul Q (omega), inventat de ionieni. Tot spre tipul occidental 
trimite şi notarea grupului cs prin X, nu prin E, în unele plăci (cf. numele lui Zamolxe 
în placa 117), acesta din urmă fiind specific alfabetului ionian. Este remarcabilă, de 
asemenea, raritatea semnului Y (în unele plăci este cu totul absent), iar în plăcile care 
nu contin pe y, nu există nici eta. Totuşi, lipsesc alte caracteristici ale alfabetului 
chalcidic (de pildă notarea lui A prin L), iar în unele piese apare eta (în 6 din cele 28 
scrise în acest tip). Deducem de aici că ar putea fi vorba nu de un izvor direct dinspre 
sudul Italiei sau Grecia occidentală, ci de o simplificare a tipului oriental, sub influența 
alfabetului latin sau, mai puțin probabil, a alfabtului chalcidic (altfel nu s-ar explica de 
ce au fost eliminate tocmai semnele specific ioniene). Apariţia acestui tip în perioada 
geto-dacă târzie (probabil a doua jumătate a sec. I a. Chr., după moartea lui Burebista), 
pledează în favoarea influenţei dinspre Italia. Tipul D se regăseşte în plăcile din 
vremea regelui Duras şi în toate plăcile din vremea lui Decebal, uneori însoțit de 
scrieri incizate, foarte rar (două cazuri) de scrieri necunoscute. Mai este atestat şi la 
Helis (Da sau Helis 3), în vremea lui Oroles în perioada postburebistană, cînd s-a 
renunțat la scrierea B a lui Burebista şi s-a adoptat acest alfabet probabil sub influență 
romană. La acestea se adaugă alte trei piese de la Helis, care îl pomenesc pe 
Dromichete. Aspectul modern al acestor trei plăci poate fi un semn că ele constituie 
rescrieri din vremea lui Oroles ale unor texte redate inițial în tipuri arhaice, devenite 
greu lizibile. În sfârşit, în cetatea Saetopeiodabo a lui Cotizo, se foloseşte acelaşi tip, cu 
unele trăsături stilistice specifice (Db, Cotizo 2), alături de tipul arhaic F, specific 
acestui rege. Utilizarea tipului occidental de către Oroles şi Cotizo nu este 
surprinzătoare, deoarece ambii aveau relații mai strânse cu romanii decât cu grecii 
(Cotizo era în Banat, departe de influența dobrogeană, iar Oroles era aliat cu romanii 
şi fusese declarat amicus populi Romani de către Octavian). Subtipul D1 apare în plăcile 
lui Duras. şi se individualizează printr-un semn specific pentru notarea lui t (trei haste 
verticale tăiate de o hastă orizontală; semnul se găseşte şi în tipul arhaic C, şi în unele 
alfabete sud-semitice, unde are aceeaşi valoare fonetică), care coexistă cu semnul 
tradițional tau. Tipurile specifice epocilor anterioare (A, B şi C) sunt total absente în 
vremea lui Decebal. 

Subtipul D1 (detaliu placa 011) 


Tipul E (Sarmisegetuza arhaic) 


Este un tip arhaic, cursiv, imbricat, având la bază o scriere înrudită cu tipul arhaic C şi 
vădind o tradiţie îndepărtată de scriere cursivă pe materiale mai moi. Literele se pot 
recunoaşte destul de uşor, iar cuvintele sunt subliniate sau supraliniate prin 
prelungirea primei sau ultimei litere, fapt ce dă scrierii un vag aspect "arábesc", cu 
similitudini în scrierea devanagari şi în demotica egipteană. Este însă vorba de o 
simplă stilizare, normală pentru o scriere cursivă, iar scepticii care au decis că plăcile 
sunt falsuri pentru că sunt scrise în "arăbeşte", ar trebui să studieze cu mai multă 
atenție aceste scrieri. Probabil acest tip a existat la Sarmisegetuza înainte de venirea lui 
Burebista, şi a fost înlăturat de tipul B (cu care coexistă totuşi în placa 058). 


oul E (detaliu placa 090) 


Doi regi din genealogia 058 


Tipul F (Cotizo) 


Acest tip este în mod sigur înrudit cu subtipul arhaic C1, dar conţine şi semne proprii. 
Are aspect de scriere cursivă, mai ales în forma sa arhaică F1. Coexistă cu tipul Db în 
piesele ce provin de la Cotizo. Subtipul F1 este mai arhaic şi mai greu de descifrat 
decât F. Acesta din urmă este reprezentativ, dar din punct de vedere cronologic pare a 
fi mai nou, probabil derivat din FI, conținând multe litere greceşti amestecate cu 
semne necunoscute, dintre care unele trimit spre silabarul cipriot. 


Subtipul F1 (piesa 113) 

Scrieri necunoscute, incizii, monograme 


Scrieri necunoscute 


Un număr mare de scrieri de origine necunoscută, cele mai multe cursive, se regăsesc 
fie singure, fie în paralel cu alte scrieri. De remarcat că pe frontoanele templelor apare 
o scriere anume, necunoscută, şi că, adesea, numele zeilor sunt grafiate în caractere 
arhaice. E posibil ca unele dintre aceste scrieri să fie silabice - de pildă în piesa 001 
există trei rînduri de semne dintre care nici unul nu se repetă, situație imposibilă 
pentru un alfabet cu număr limitat de semne. La fel de bine, poate fi vorba de o scriere 
consonantică, la care s-au adăugat vocale în formă de semilună, a căror valoare pare să 
depindă de poziţia în raport cu semnul consonantic. Scrierile consonantice trimit spre 
spaţiul semitic, cu care geții au avut probabil legături în timpurile cele mai vechi, 
poate chiar înainte de extinderea influenței greceşti. Este posibil ca textul redat în 
această scriere să fi beneficiat mai jos, pe aceeaşi placă, de o transpunere într-un 
alfabet mai modern, cel grec, situație pe care o regăsim şi în placa 116, unde 
logogramele din primele trei rânduri sunt în mod evident redate alfabetic în rândurile 
următoare. În unele plăci se pot identifica semne ce se regăsesc în diverse scrieri 
vechi: în piesa nr. 008 dl Romalo acordă valoarea s unui semn asemănător cu Y, care 
apare în numele râului Sargetia (ROMALO 2005: 53). Acelaşi semn, cu aceeaşi valoare 
(dar silabică), se găseşte şi în silabarul cipriot. Mulțimea monogramelor şi a scrierilor 
imbricate demonstrază că se practica o scriere cursivă cu tradiție îndelungată, cu 
siguranță pe alte suporturi decât metalul (posibil lut, lemn etc.). Tehnica imbricării 
probabil este de influență străină, foarte bine cunoscută, de altfel, sciților; alfabetul 
grec obişnuit ajunge să înlocuiască aceste scrieri greu lizibile, astfel încât geții înşişi 


SI 


simțeau nevoia să-şi „traducă” propriile texte mai vechi. 


=a si 


Detaliu placa 00 


Detaliu placa 020 
S 4 haite 
Detaliu placa 067 

y 


= 


a 


Detaliu placa 091 


Scrieri pe altare şi temple 


Inciziile 


O serie de plăci prezintă incizii făcute după turnarea plăcii. Inciziile se asociază 
exclusiv cu tipul D, în unele plăci din vremea lui Decebal, şi în două plăci târzii de la 
Helis, din vremea lui Oroles. Plăcile din vremea lui Burebista sau din perioada arhaică 
dobrogeană nu contin niciodată astfel de incizii. Textele incizate sunt greu de citit. 
Adesea literele sunt constituite din succesiuni de puncte, iar unele litere sunt incizate 
în oglindă. În unele plăci e posibil să se fi distrus o parte din textul iniţial, în relief, 
pentru a se scrie deasupra alt text. Unele scrijelituri constituie glose prețioase, 
adăugate dedesubtul sau în dreptul unor imagini. 

Detaliu placa 016 


Monograme şi logograme 


Monogramele şi logogramele sunt specifice scrierilor cursive. Cele mai clare 
logograme (= un cuvânt alcătuit dintr-un singur semn compus din mai multe litere) se 
află în placa 116, şi sunt despărțite între ele prin diferite semne. Dedesubt, pe aceeaşi 
placă, sunt redate  transcrierilealfabetice ale  logogramelor cu semnele 
despărțitoare reproduse exact. S-a argumentat că monogramele reprezintă o "modă" ce 
a luat avânt abia în perioada bizantină şi că existența unor astfel de notații în scrieri 
atribuite dacilor este anacronică, şi, prin urmare, plăcile sunt falsuri. O cercetare mai 
atentă ne dezvăluie însă că acest tip de imbricare în monograme şi logograme era 
frecvent în antichitate la sarmatii din nordul Dunării; termenul curent pentru acestea 
este cel de tamga. Semnele sarmatice tamga au aparținut inițial aristocrației şi erau 
folosite la consfințirea unor tratate, în alianțe, ceremonii religioase, apoi au ajuns să 
desemneze proprietatea asupra unor ateliere, produse etc. Asemănarea unor tamga 
sarmatice cu semne logografice din plăcile de plumb este izbitoare. În plus, astfel de 
monograme se regăsesc şi pe monede din întreaga lume-greco romană, şi chiar pe 
teritoriul țării noastre, de pildă pe unele monede de tip „Apollo”, bătute la Histria. 

Mato Dacibalo Mato Orolio Mato Bazorio 


Câteva concluzii 


În plăcile mai recente se identifică o încercare de separare a cuvintelor prin spații, 
procedeu considerat modern, necunoscut epigrafiei romane şi greceşti. Acesta nu este 
însă un argument în favoarea falsului, căci şi hitiții separau cuvintele prin spații, sub 
influență capadociană (FEVRIER 117). Procedeul este deci foarte vechi. 


Tipurile arhaice sunt corelate cu perioadele mai vechi de domnie (vezi C1 folosit de 
către Ceneu înainte de asocierea cu Burebista şi B1 folosit de Burebista în prima parte 
a domniei). Faptul că forma literelor nu seamănă în detaliu cu cea a celor din 
inscripțiile greceşti pe piatră, nu constituie un argument împotriva autenticității, aşa 
cum afirmă pripit dl Olteanu: de ce ne-am aştepta ca nişte inscripții scrise în altă 
limbă, în cu totul alt scop şi alte condiţii şi cu altă tehnologie, alt suport şi alte 
materiale decât inscripțiile pe piatră ale grecilor, să respectele canoanele epigrafiei 
greceşti? 


Este destul de probabil că geții au avut o îndelungată tradiţie de scriere cursivă şi că 
au folosit, prin urmare, materiale mai moi, de bună seamă perisabile, tradiție 
modificată ulterior de influența greacă, ce a dus la răspândirea scrierii cu 
majuscule. Evoluţia scrierii a urmat aproximativ traseul: C1/F1 > C/F/E > A >B>D, 
plecând de la scrieri complexe, imbricate, unele posibil consonantice, altele silabice, şi 

ajungând la o formă simplificată, foarte apropiată de cea a alfabetului latin (tipul D, 
fără eta, omega, ypsilon). 


Dacă a existat un falsificator, întreaga distribuţie a tipurilor de scriere este foarte 
ingenios gândită: cei din Dobrogea folosesc cu precădere tipul oriental, împrumutat cu 
siguranță de la coloniştii vecini; scrierea lui Burebista se răspândeşte o dată cu 
creşterea puterii lui şi se restrânge după moartea sa; iar tocmai cei care aveau contacte 
strânse cu romanii, folosesc un tip simplificat, apropiat de cel grecesc occidental, din 
care a derivat şi alfabetul latin, prin intermediar etrusc: Decebal, Cotizo şi Oroles 
(=Roles). Trebuie să adăugăm că există o impecabilă coordonare între tipurile de 
scriere şi trăsături de limbă, locuri, epoci, personaje, simboluri, diverse reprezentări 
(rarele excepții sunt doar aparente şi pot ascunde rescrieri târzii ale unor texte mai 
vechi). 


Limba 


Introducere 


Avem o limbă necunoscută. De fapt un corpus, deci un număr limitat de sentinţe şi 
contexte. Poate fi vorba de o limbă naturală, cândva vie, poate fi vorba de o limbă de 
cult, de un cod folosit doar în scris, poate fi vorba de o limbă artificială, creată cu 
scopul de a demonstra ceva, poate fi vorba de o simplă înşirare de secvenţe lipsite de 
sens, totul generat la întâmplare. Pentru a afla care din variantele de mai sus este 
adevărată, e nevoie de o analiză foarte serioasă a limbii, plecând de la convingerea că 
un astfel de exepriment merită făcut, fie chiar şi numai în beneficiul lingvisticii 
teoretice, şi nu de la ideea că o astfel de întreprindere este inutilă sau 
compromițătoare. Din punctul nostru de vedere, un om de ştiinţă nu se compromite 
niciodată prin ceea ce face, ci doar prin faptul de a nu fi făcut ceea ce ar fi putut să facă, 
prin faptul de a nu fi avut curajul greşelii. 


Este aceasta o limbă sau este o simplă aiureală? Este o limbă naturală, sau o limbă 
construită? În primul rând, orice limbă vie este un sistem şi fiecare element al său se 
defineşte prin raportare la celelalte elemente; deci, pentru a vedea dacă textele din 
plăci sunt generate la întâmplare sau sunt emanatii ale unui sistem, trebuie să 
dovedim că există sau nu există relații între elemente, cu alte cuvinte, să descoperim 
structura. În al doilea rând, orice limbă naturală presupune variaţie, deci trebuie să 
dovedim că există sau nu există variație diacronică, diatopică, sau chiar diastratică şi 
diafazică. Aceste două coordonate - structura şi variația - reprezintă cheia definirii ca 
limbă naturală a inscripțiilor din plăci. Demersul trebuie să fie în primul rând 
sincronic şi descriptiv. Dacă este vorba de o generare aleatorie de secvenţe fonetice, 
acest lucru ar trebui să reiasă foarte repede, oricât de mare ar fi fost efortul 

născocitorului de a înşela aparențele, căci nu există un sistem. Dacă este vorba de un 
cod construit în anume scopuri, acest lucru ar trebui să reiasă relativ repede, căci 
lipseşte variația naturală (variaţia artificială se identifică destul de uşor). 


Dacă am stabilit că este vorba de o limbă naturală, se pune întrebarea care sunt 
metodele cele mai adecvate pentru a ajunge la sensul textelor. Seamănă situația de față 
cu cea cu care s-au confruntat descifratorii hieroglifelor, ai cuneiformelor sau ai 
linearului B? Romalo enumeră cele mai importante precedente, încercând să 
desprindă o metodă pe care să o aplice şi limbii din plăcile de plumb. Trebuie însă să 
punctăm două lucruri. Primul: în cazul de față nu este vorba de o scriere necunoscută, 
alfabetul predominant fiind cel grecesc. Există şi pasaje sau texte întregi scrise cu 
semne necunoscute, dar acestea nu totalizează mai mult de 20% din întregul 
ansamblu. Deci metodele aplicate în cazurile precedente pentru identificarea valorii 
fonetice a unui semn necunoscut, deşi valabilă şi în cazul de față, nu este 
fundamentală, căci semnele sunt deja cunoscute în foarte mare măsură [1]. În al doilea 
rând, istoria geto-dacilor este parte integrantă a istoriei Europei, civilizația lor a fost 
contemporană cu cea a lumii greco-romane, iar ei se numărau printre barbarii 
europeni care au atras adesea atenția şi chiar admiraţia grecilor şi a romanilor. Daco- 
geții au intrat cu adevărat în istorie târziu, şi datorită acestui fapt există destul de 
multe informații despre ei. Nu aceeaşi este situația egiptenilor, a hitiților sau a grecilor 
din epoca linearului B. Civilizaţiile lor au înflorit cu mult în urmă, când izvoarele 
externe care să scrie despre ei erau rare sau la mare distanță. Prin urmare, în situația 
de față avem avantajul unei scrieri cunoscute, a unor referințe externe numeroase, dar 
şi a unei limbi din care unele elemente s-au perpetuat cu siguranță până astăzi. Asta 
nu înseamnă că raportarea la metodele anterioare nu este utilă, ci doar că trebuie să 
ținem cont de specificul situaţiei de față. 


Metoda pe care a utilizat-o Dan Romalo este cea etimologică, prin compararea 
cuvintelor din texte cu lexeme asemănătoare ca formă din alte limbi. După părerea 
noastră, rezultatele obținute sunt relative, din mai multe motive. În primul rând, 
demersul lui Romalo a fost influențat de premisele sale cu privire la apartenența 
genealogică a limbii şi la raporturile acesteia în diacronie cu limba română [2], cu alte 
cuvinte a pornit la drum subiectiv, cu unele prejudecăți, căutând asemănări ale limbii 
acesteia cu latina, cu alte limbi indo-europene şi, în foarte mare măsură, cu româna. În 
al doilea rând, a fost influenţat şi constrâns de orizontul său lingvistic: a făcut 
raportări la franceza veche şi la engleza şi germana veche, dar nu şi la greacă, slavă, 
limbi baltice, alte limbi indo-europene sau direct la indo-europeana comună (în 
realitatea căreia nu crede; totuşi, reconstrucția se face pe baza metodei comparative, 
care este extrem de riguroasă). În al treilea rând, a ignorat importanța 
corespondențelor (legilor), admițând o prea mare variație fonetică, morfologică şi 
sinonimică, libertate asumată explicit (ROMALO 2005: 42), şi care a dus la scăderea 
gradului de rigurozitate a metodei aplicate. De pildă, a acordat sensul "apă" 
secvențelor aeo, aepo, agua, eou, ako, apo, sensul "acum" secvenţelor acho, aku, na, nau, 
sensul „soție” secvențelor sotia, yxo, cel de „gură” secvențelor osye, guro etc.), sau, din 
contră, a ignorat această variație tocmai atunci când era justificată (de pildă recunoaşte 
cuvântul sargeto ca hidronim, dar variantei sargecio îi atribuie sensul "tabără". Apoi, 
secvenţelor pentru care nu a găsit similitudini formale în alte limbi, le-a atribuit un 
sens care să contribuie la coerenţa texului (procedură pe care a numit-o "motivaţie 

semantică"), operație nu întotdeauna obiectivă, căci coerenta textului fusese deja 
revelată prin metode relative, iar secvența rămasă era obligată să capete sensul pe care 
i-l impunea restul textului. În sfârşit, consecvența de care dl Romalo a dat dovadă în 
aplicarea metodei etimologice a lucrat uneori împotriva sa, deoarece, odată atribuit un 
sens unui cuvânt, dacă atribirea a fost eronată, ea s-a perpetuat în toate contextele, 
alterând şi constrângând decriptarea. Metoda etimologică necesită cunoaşterea unui 
foarte mare număr de limbi cu care să fie comparate lexemele din corpus, pentru a 
exista cât mai puține dubii cu privire la veridicitatea comparației, dar şi aşa, 
rezultatele sunt nesigure. Raportarea doar la unele limbi contemporane din vecinătate 
nu este suficientă, pentru că fiecare limbă are în urma sa o istorie de multe milenii, şi, 
de multe, ori, este adusă de vorbitorii săi de la depărtări mari. În cazul lui Romalo, 
numărul de limbi atrase în comparaţie a fost mic, fapt care l-a constrâns adesea la 
segmentări arbitrare ale textelor, scrise cel mai adesea în scriptio continua. De exemplu: 
font io diagr... " o fac pe aceea preoteasă" (prin comparație cu fr. diacre), în loc de Fontio 
di Agripa (referire la Fonteius Agrippa), în placa 027, grama tyio "tuia (pentru) scoarță" 
(prin comparație cu lat. gruma "scoartá"), în loc de gramatyio < gr. grammateus, în placa 
013, do tana thyo on bono nio " de un tău de argăsit în locuinţă nouă" (prin comparație 
cu v.fr. tenner " argăsi", v.germ. wohnen " a locui"), în loc de do Tanathyo on Bononio (cu 
referire la toponimele Tanatis şi Bononia) în placa 123 etc. La acestea se adaugă şi 
calitatea scăzută a fotografiilor, care a dus nu de puţine ori la lecturi greşite, de 
exemplu anio neu, tradus "anul nou", în loc de Antoneu "Antonius (Hybrida)", în placa 
118, xtaretos în loc de tetaretos în placa 107, yrachil în loc de trako în placa 091, on songeo 
tradus "în sânge", în loc de onsonteo în placa 069, zoa tradus "zona", în loc de noa, în 
placa 039, temnisoe "temniţă" în loc de tenisoe în placa 025, pud toreo "pod cu turnuri", în 
loc de pudyo rep..., în placa 015 etc. Instructiv este şi cazul limbii etrusce, care a fost 
comparată cu enorm de multe limbi (de la hitită şi armeană la aztecă şi maghiară), dar 
metoda etimologică a dat rezultate firave (BONFANTE 1995: 96). 


Din punctul nostru de vedere, în absența unor texte bilingve care să ne ofere cheia 
decodării, există o singură metodă care poate produce rezultate sigure, la care se 
adaugă două metode auxiliare, folosite deja de Romalo. Este vorba de metoda internă 
(combinatorie sau a analizei distribuționale), care a fost aplicată cu destul succes la 
limba etruscă, şi cu unele rezultate la linearul A. Dat fiind că nu avem o limbă în 
integralitatea sa, ci un corpus, şi dat fiind că această limbă nu este cunoscută a priori 
(decât într-o anumită măsură), o situație ca aceasta poate oferi un excepțional câmp de 
cercetare metodelor structuralismului, în primul rând analizei distribuționale, care nu 
poate fi aplicată cu toată largheţea asupra limbilor cunoscute, decât prin eliminarea 
integrală a sensului din analiză şi descriere. Ar trebui aşadar să se inventarieze 
coocurențele, să se analizeze relaţiile distributive şi să se stabilească tipurile şi clasele 
de distribuţie la toate nivele (fonetic, morfologic, sintactic, lexical). Romalo a aplicat 
empiric această metodă, în câteva cazuri, şi a obținut rezultate sigure. De pildă, a 
observat că secvenţa cotopolo este urmată foarte frecvent de numele lui Deceneu, că nu 
este niciodată substituibilă (numele lui Deceneu nu este precedat decât de acest 
cuvânt), că mai poate fi urmată şi de numele lui Vezina sau de alte câteva nume 
proprii, că uneori este precedată de secvența megaso - posibil împrumut din greacă, şi, 
ştiind că Vezina şi Deceneu au deținut funcția de mare preot, şi că megas înseamnă în 
greacă "mare", a dedus că sensul secvenţei cotopolo trebuie să fie acela de "preot", deci 
a definit acest element prin raportare la elementele cu care intră în relație. Atunci 

când unul din elementele la care se face raportarea este deja definit prin raportări 
externe, ca în situația descrisă mai sus, sarcina este mult uşurată. În cazul textelor de 
pe plăcile de plumb, identificarea toponimelor şi a antroponimelor a constituit primul 
pas în munca lui Romalo, ele constituind primele secvențe sigure din punct de vedere 
semantic. Definirea celorlaltor elemente se face în primul rând prin raportare la 
acestea. Cel mai mare neajuns al acestei metode este acela că furnizează valori destul 
de vagi. Din fericire însă, în cazul de față nu e vorba de o limbă absolut necunoscută şi 
lipsită de un cadru istoric şi cultural, ci cunoaştem nume, instituții, relaţii, evenimente, 
chiar cuvinte şi structuri care s-au perpetuat în timp şi pot fi identificate în limba 
română. În plus, există un număr mare de ilustraţii care constituie un al doilea cod, 
care poate ajuta la decodarea celui dintâi. Prin urmare, putem folosi şi metode 
adiacente, care să nuanţeze şi complinească rezultatele metodei combinatorii. 


Prima dintre metodele auxiliare are la bază presupunerea (cât se poate de logică, de 
altfel) că reprezentările foarte numeroase de pe plăci sunt descrise, "povestite" în texte, 
sau, invers, că textele constituie nişte explicaţii, glose, la imaginile respective. Avem, 
în realitate, două coduri, un fel de "bilingv", însă numai unul dintre ele este lingvistic. 
Reprezentarea unei scene - adesea cu multe detalii - limitează în mod fericit variantele 
între care trebuie să se aleagă în atribuirea unui sens unui cuvânt, unei sintagme sau 
unui enunț. Nu de puţine ori, textele sunt distribuite în aşa fel pe plăci, încât să intre 
sub sau pe lângă figurile la care fac referire. Romalo a utilizat această metodă în unele 
cazuri, cu succes, dar în altele nu a ținut cont de acest preţios indiciu, ceea ce a făcut ca 
unele decriptări ale sale să fie în discrepanţă cu imaginile de pe placa respectivă. De 
pildă, plecând de la interpretarea cuvântului rumuno drept „pro-romani”, şi nu 
„romani”, cum ar fi firesc, în piesa 065 se consideră că Decebal este surprins de pro- 
romani, care l-au trădat (e vorba în primul rând de Vezina şi de Diegis) şi îi este luat 
capul. Însă din imagine se vede clar că Decebal, reprezentat călare, se întoarce 
victorios dintr-o luptă cu romanii, purtând un signum capturat de la duşmani. El este 
întâmpinat de preoţi la intrarea în Sarmizegetusa. Cei considerați pro-romani sunt de 
fapt prizonieri romani, păziți din spate de soldaţi daci. Uciderea lui Decebal în acest 
moment nu concordă cu celelalte izvoare. De asemenea, în piesa 094, Diegis şi Vezina 
sunt considerați trădători în interpretarea lui Romalo şi chemați la judecată de către 
Decebal, care ar fi fost mare preot în vremea lui Diurpaneus. Dar din ilustrație rezultă 
cu totul altceva: cele două căpetenii par să se întoarcă victorioase dintr-o luptă 
împotriva romanilor, de la care au capturat două însemne de manipulus. Decebal, 
împreună cu preoții, îi întâmpină pe cei victorioşi cu cununi. Personajul de pe tron 
este cu siguranță Decebal, după inițiala D. Atribuirea acestei inițiale lui Diurpaneus de 
către Romalo nu este susținută în text, unde numele acestui rege nu apare. Mai mult, 
chiar de o parte şi de alta a personajului aşezat pe tron este scris Mato Dacibalo. 


În sfârşit, cum am amintit mai sus, de mare preț este metoda "cvasi-bilingvelor", 
aplicată şi la limba etruscă (BONFANTE 1995: 97). Ea implică referinţe externe la situații 
şi modele asemănătoare - tipare, formule, contexte previzibile, sau realități cunoscute 
din alte surse. De pildă, se poate presupune că la sfârşitul inscripțiilor există o 
semnătură sau o formulă de încheiere, că în preajma numeralelor există termeni 
pentru unități temporale sau monetare etc. În cazul special al plăcilor de plumb, 
existența unui număr destul de mare de informații cu privire la istoria geților şi a 
dacilor este de maximă importanță, chiar dacă sunt indirecte. Această metodă a fost 

aplicată cu succes de către Romalo, care s-a raportat la informații din alte surse 
(istoriografice, arheologice etc.), în special nume proprii, nume de funcții, de instituții, 
diverse raporturi între personajele identificate etc. De fapt, acesta a fost primul pas în 
demersul său, şi cel mai important, care i-a permis să opereze o primă segmentare a 
textelor. Totuşi, considerăm că, în marea lor majoritate, aceste informaţii externe sunt 
exacte şi trebuie să ținem cont de ele (nu ni se pare plauzibil, de pildă, ca Decebal să fi 
fost ucis de Vezina şi de către fratele său, Diegis). 


Rezumând, Romalo a încercat să decripteze textele fără să înțeleagă structura limbii în 
care au fost scrise. Fragilitatea metodei sale etimologice se datorează în primul rând 
faptului că această limbă nu are aspect indo-european şi (cel puţin în opinia noastră) 
asemănarea sa în structură cu latina nu este deloc sustenabilă (în schimb în lexic este 
destul de evidentă, dar acest lucru nu asigură o înrudire între latină şi limba geto- 
dacilor), iar el a plecat de la premisa indo-europenității şi a unei mari asemănări între 
cele două limbi [3]. lar în al doilea rând, pentru că decriptarea s-a făcut oarecum "pe 
bâjbâite", cu multe aproximări şi fără să se întrevadă sistemul. Totuşi, rezultatele sale 
nu pot fi ignorate, însă trebuie validate prin compararea cu rezultatele produse de alte 
metode. Conştient de lipsurile metodei sale, autorul declară că lucrarea sa ar trebui să 
constituie în primul rând o provocare la ieşirea din indiferența de cel puțin un secol, 
manifestată față de aceste plăci, şi în al doilea rând, o provocare la contestarea 
ipotezelor de lucru şi a decriptărilor sale (ROMALO 2005: 288). Asumându-şi riscul ca 
întreprinderea sa să fie catalogată doar o felix culpa, Dan Romalo a făcut absolut tot ce 
i-a stat în putinţă, în trist contrast cu cei care, prin pregătirea lor, ar fi putut să facă 
mult mai mult, dar n-au făcut nimic. 


Din punctul nostru de vedere, inventarierea elementelor pe baza analizei 
distribuționale trebuie să premeargă decriptării, aceasta din urmă trebuind să fie în 
mod necesar o consecinţă a revelării sistemului. Desigur, nu înțelegem prin aceasta o 
succesiune cronologică strictă a celor două etape, ci o permanentă întâietate acordată 
analizei obiective şi înţelegerii structurii acestei limbi, care să aibă ca rezultat asocierea 
unor valori fiecărui element sau relații identificate. La asocierea acestor valori vor 
contribui şi metodele auxiliare (referințele externe şi corelarea textului cu ilustrația). 
După ce elementului identificat i s-a atribuit o valoare, abia atunci metoda etimologică 
poate proba şi valida asocierea făcută, prin apelul la comparaţia externă. 


[1] Totuşi, Romalo a făcut şi unele erori, de pildă atribuirea valorii oiu secventei OY, care apare cu 
predilecție în textele care nu cunosc semul V (care avea valoarea u), şi care în opinia noastră notează, la 
fel ca în greacă, vocala u. Plecând de la această atribuire eronată, Romalo consideră această secvență 
drept un sufix augmentativ, la fel ca în rom. căsoi, pisoi. Trebuie însă ţinut cont de faptul că în plăcile în 
care nu există semnul V, modalitatea de a-l nota pe u era tocmai prin OY, d. ex. placa 021, unde numele 
capitalei este notat SARMIGETOYZO, sau placa 120, unde sunt menţionate toponimele GENOYCLO, 
CARSEOY sau NOBYDOYN, de unde rezultă clar valoarea fonetică a lui OY. 

[2] "Din motive atât lingvistice cât şi arheologice presupunerea că limba vorbită de geto-daci era de 
origine indo-europeană se impune cu cvasi-certitudine. Totodată se adoptă şi ipoteza de lucru - 
neverificabilă direct şi neacceptată de marea majoritate a romaniştilor - că limba română primitivă s-a 
dezvoltat direct din geto-dacă (s.a.), sub puternica presiune a latinei populare. În aceste condiții criteriul 
etimologic amintit mai sus va fi aplicat în sensul segmentării textelor de pe plăci în cuvinte care să 
prezinte un maximum de asemănare, atât ca formă cât şi în sensul atribuit, cu cele din limba română în 
primul rând (...)" (ROMALO 2005: 41). 

[3] Argumentele aduse în sprijinul asemănării între cele două limbi (şi, implicit, a anulării ideii de 
romanizare lingvistică aşa cum este concepută ea de majoritatea filologilor) sunt preluate de la N. 
Densusianu şi, în opinia noastră, nici unul nu stă în picioare. De pildă, faptul că poetul Ovidiu se 
plânge la un moment dat că a uitat să mai vorbească şi să scrie latineşte, şi că se teme să nu se fi 
strecurat în poemele sale cuvinte barbare, nu probează sub nici o formă o asemănare între cele două 
limbi. După şase ani de exil în care nu a avut cu cine să vorbască în limba sa maternă, este absolut 
normal ca poetul să nu mai fie sigur de limba sa. Fenomenul se petrece cu orice om plecat mai multi ani 
într-o ţară străină, şi care nu-şi mai foloseşte deloc limba maternă. În plus, cei care invocă acest vers, uită 
să amintească şi versurile în care Ovidiu se plânge că nimeni nu vorbeşte latineşte la Tomis şi că e 
nevoit să se înțeleagă cu localnicii prin semne, sau pe cele în care susține că, după mai mulţi ani de 
şedere între barbari, a ajuns să le învețe limba. Putem să mai pomenim inscripția latinească în care este 
menţionat un INTERPREX DACORUM, care probează existența unor translatori folosiți de romani 
pentru a comunica cu dacii, iar exemplele pot continua. 


Structura limbii 


Fonetică 


Limba din plăcile de plumb are un aspect oarecum straniu din pricina terminației 
vocalice generalizate şi din pricina finalei -o, care predomină. Consoanele finale nu 
sunt tolerate decât extrem de rar şi numai în cuvinte străine (anepsios, tetaretos). 
Frecvența grupurilor consonantice este scăzută şi se remarcă un efort de rezolvare a 
acestora fie prin introducerea unei vocale, fie prin eliminarea unei consoane (dublete 
precum patelo/pantelo, copono/compono, Boerobisto/Boerobiseto, Berso/Beryso). Grupurile 
consonantice se regăsesc mai frecvent în cuvinte împrumutate (scripto, chiliarcho, 
chrono) şi în unele toponime (Sarmigetuso, Sargeto, Genuclo). În schimb antroponimele 
par să respecte structura silabică a limbii: Dacibalo, Bezino, Diegeo, Dapigeo, Cotizonio, 
Bazorio, Boerebiseto, Ceneo, Orolio, Zoraso etc.; Zamolxio face notă aparte, având un 
aspect oarecum străin. Deci această limbă pare să cunoască legea silabei deschise 
(consoană-vocală -- consoană-vocală), în opoziție cu structura indo-europeană a 
rădăcinii (consoană-vocală-consoană): ma-to, ko-to-po-lo, ta-li-pi-ko, ro-to-pa-no, da-ci- 
ba-lo, be-zi-no, ko-po-no etc. 


Că nu este vorba de o simplă găselniță a unui falsificator nebun, o demonstrează felul 
în care sunt adaptate împrumuturile străine, din limbi indo-europene (în primul rând 
greacă şi latină), în care consoanele finale au un rol important. Aceste împrumuturi, 
care mai totdeauna se terminau în consoană, trebuiau ajustate fie prin eliminarea 
consoanei finale, fie prin adăugarea unei vocale: chiliarcho, basileo, chrono, adelpho, 
falangeo, Lokolo, Caio, Fusko, Adaneu şi chronoso, megaso, rumunuso, Adaneuse. Primul 
procedeu este folosit şi în Linearul B, care nota un dialect grecesc, dar, fiind silabar, 
era impropriu notării unei limbi indo-europene; înainte de a fi folosit pentru greacă, 
acesta notase, de bună seamă, o limbă neindo-europeană cu silabe deschise, asemenea 
limbii din tăblițe. Cel de-al doilea procedeu este folosit în silabarul cipriot, care, de 
asemenea, înainte de a nota limba greacă, a notat o limbă necunoscută cu aceeaşi 
structură silabică deschisă. E inutil să reamintim că ambele silabare au fost descifrate 
la mijlocul secolului 20. În afară de limba cretanilor şi de cea a eteo-ciprioților, nu 


21 


cunoaştem în Vechea Europă alte limbi cu această structură fonetică. Din punct de 
vedere tipologic, limbile polineziene sunt cele mai apropiate, având aceeaşi structură 
silabică deschisă, care împiedică sau limitează utilizarea desinenţelor, iar raporturile 
morfo-sintactice sunt exprimate prin topică şi auxiliare. 


O astfel de structură silabică a limbii de substrat corespunde în mod neaşteptat 
structurii protoromânei, care a eliminat toate consoanele finale din latină, lucru care s- 
a mai întâmplat doar în centrul şi sudul Italiei, cu care româna formează aria 
romanității orientale. Este evident că această arie a respins orice consoană finală 
(nos>noi, tres>trei, mas>mai, cantas>cânți/canti, homines>oameni/uomini). E adevărat, 
latina începuse deja să piardă consoanele finale, sub influența unor dialecte italice (în 
special umbrica şi falisca), dar le-a restabilit pe cale cultă. Sistemul desinenţelor 
consonantice reprezintă marca de bază a indo-europenității. Se admite, în general, că 
pierderea acestor consoane nu este rezultatul unei evoluții interne, ci s-a făcut aproape 
întotdeauna sub influența unor limbi neindo-europene (vezi cazul hititei şi chiar al 
limbii greceşti). Este posibil ca româna veche şi italiana să fi ajuns să posede doar 
finale vocalice din pricina unui substrat neindo-european. În română, u final a 
subzistat multă vreme şi, abia după căderea lui, româna a devenit o limbă cu finale 
consonantice. Italiana însă este mai puțin flexibilă şi continuă să respingă finalele 
consonantice şi chiar şi grupurile consonantice complexe din cuvinte împrumutate. 
Protoslava, ajunsă la Dunăre, a pierdut şi ea toate consoanele finale, caz unic între 
limbile indo-europene vechi (româna este limbă indo-europeană de "gradul 2"). După 
unii lingvişti, acest fenomen s-a petrecut în urma unei puternice influențe din partea 
protoromânei (BONFANTE 2001, ENRIETTI 1985), fapt care ar proba forta şi vitalitatea 
acestei structuri. 


Limba din tăblițe nu pare să cunoască diferența de cantitate, fapt demonstrat de 
utilizarea la întâmplare a semnelor omega şi omicron, însă pare să perceapă apertura 
vocalelor. Putem afirma că diferența de timbru era percepută în limba tăblițelor, 
deoarece avem dovezi clare în modul de transcriere al unor nume străine. Astfel, í 
scurt din cuvintele greceşti şi latineşti era adesea perceput foarte deschis şi redat prin 
e: baseleo, chilearchio, minema (pentru basileus, chiliarchos, minima); alternanţa este foarte 
frecventă şi la cuvintele neîmprumutate: Ceneo/Cenio, biseca/bisica, cotopolio/cotopoleo. 
Acelaşi lucru se întâmplă şi cu u scurt din latină, care este redat prin o în numele Locolo 
(=Luculus), şi în toate finalele latineşti adaptate de la -us la -o: Caio, Fusco, Antoneo 
(>Antonius). Faptul că vorbitorii limbii din tăblițe percepeau foarte deschis vocalele 
scurte din latină şi greacă este o certitudine, iar fenomenul s-a întâmplat, evident, şi 
invers: grecii şi romanii au redat adesea prin vocale mai închise sunetele deschise din 
limba geților şi a dacilor. Astfel, de pildă, lat. Cumidava dintr-o inscripție romană 
corespunde geticului Comieodabo din tăblițe, NAIIOYKA de la Ptolemeu şi napucenses 
dintr-o inscripție latină (CIL III 7996), alternând cu forma Napoca din alte izvoare, 
corespund lui NAIIOKOE din tăblițe etc. 

Morfosintaxă 


Pentru a încadra o limbă într-o familie, morfologia reprezintă criteriul suprem, 
deoarece este segmentul cel mai stabil, mai impenetrabil. Vocabularul este mobil, 
împrumuturile se fac uşor, de pildă, aproape 75% din vocabularul limbii engleze este 
de origine romanică, însă morfologia sa încă mai conservă trăsăturile familiei 
germanice, aşa încât nu poate fi numită limbă romanică. La fel s-a întâmplat şi cu 
albaneza, care a împrumutat din latină multe cuvinte, dar nu s-a romanizat, 
păstrându-şi structura morfologică traco-iliră. Morfologia limbii din plăcile de plumb 
nu este indo-europeană. Prin urmare, nici limba nu este indo-europeană. Ce ar fi putut 
urmări un prezumtiv falsificator? În nici un caz să demonstreze o strânsă înrudire 
între latină şi substratul limbii române, căci morfologia latinească nu se regăseşte în 
plăci, decât extrem de rar, şi în nici unul din cazuri nu putem afirma că este vorba de 
un morfem latinesc sau de unul indo-european, împrumutat de la o altă limbă din 
această mare familie. Cuvintele care îşi găsesc paralele în latină nu sunt nici ele prea 
multe, şi puţine sunt din vocabularul de bază, aşa încât nici lexicul nu ne ajută, deci 
ideea că N. Densusianu ar fi autorul falsurilor este cu totul absurdă. 


Care sunt principalele caracteristici care definesc ca neindo-europeană structura 
gramaticală a acestei limbi? În primul rând, legea silabei deschise care domină această 
limbă împiedică exprimarea raporturilor morfologice prin desinenţe. În al doilea rând, 
chiar şi eventualele desinențe vocalice au fost înlăturate prin neutralizarea opoziției -a 
: -o în finala cuvântului. Ca urmare, nu avem mărci nici de gen, nici de număr, nici de 
caz, nici de persoană. Este posibil să existe un fel de flexiune internă, vizibilă în 
perechi precum mato/mateo, cotopolo/cotopolio, zabelio/zabelieo etc., dar paradigmele sunt 
deocamdată greu de stabilit. Modalitatea evidentă de exprimare a raporturilor morfo- 
sintactice o reprezintă cuvintele auxiliare şi topica: Dapigieo mato dou Genouklo “ Dapyx 
rege al Genuclei”; Oktabio lo Segesto “Octavianus la Segestica”; do Tanathyo on Bononio 
“de la Tanatis la Bononia”; Boerebiseto on Sarmigetouzo “Burebista în Sarmizegetusa”; 
on kopono dou Zabelo “în templul lui Zabelo”. În câteva plăci târzii, din vremea lui 
Decebal, se remarcă o încercare de dezambiguizare prin folosirea unor mărci posibil 
latineşti: terminația -a pentru feminin (biseca, Sarmigitauza, armosa, daba) şi -u pentru 
masculin (cotopolu, chiliarchiu, Fuscu), pluralul în - la masculin (daci, față de daco sau 
dacieo) şi în -e la feminin (un singur caz: talipice). Alți câţiva formanți cu aspect latinesc 
se întâlnesc la verb: sufixul nd, poate de gerunziu, morfemul to, poate de preterit, 
unele forme sigmatice, poate de aorist (traso, faxo). Totuşi, existența acestor mărci este 
cu totul insuficientă pentru a încadra genealogic această limbă în familia limbilor 
indo-europene, şi la fel de insuficientă pentru a decreta o înrudire între latină şi limba 
geto-dacilor. Diferenţele tipologice între aceste două limbi sunt atât de mari, încât 
orice înrudire genetică este categoric exclusă. Elementele de vocabular comune cu 
latina sunt numeroase, dar ele nu contribuie la încadrarea genealogică, deoarece 
lexicul este sectorul cel mai mobil al limbii (şi etrusca avea multe cuvinte latinești, dar 
prin aceasta nu a devenit indo-europeană). Mai putem lua în calcul şi o a doua 
variantă, aceea a existenței unor desinenţe în limba vorbită, dar care nu erau notate în 
scris. Totuşi, este greu de imaginat o asemenea situație, căci eliminarea acestor mărci 
gramaticale în scris cu greu şi-ar putea găsi o justificare. 

Variația 


Un studiu temeinic asupra variaţiei în textele plăcilor de plumb ar putea decide 
asupra caracterului acestei limbi - naturală sau construită. Dar chiar şi fără o cercetare 
amănunțită, se observă cu uşurinţă că există multă variaţie, şi pentru aceasta e de 
ajuns sa deschizi cartea dlui Romalo la paginile glosarului. 


În primul rând, există foarte multe variante grafice, furnizate pe de o parte de lipsa de 
potrivire a alfabetului grec la sistemul fonetic al limbii dace, în al doilea rând, de 
absența unei normări. Alfabetul grec conține semne pentru vocale scurte şi lungi, pe 
când limba geților şi a dacilor nu făcea distincție de cantitate, aşa încât omicron şi 
omega sunt folosite aleatoriu. Pronunțarea deschisă a lui i scurt din latină, a dus la 
grafii de tipul baseleu, chilearcho, dar şi la fluctuații foarte frecvente, de felul 
Dacibalo/Dacebalo, cotopolio/cotopoleo, degio/degeo. Folosirea unor tipuri diferite de 
scriere (unele cu semne pentru ce, ge şi u, alte fără, unele cu omega, eta, ypsilon, altele 
fără), au generat alte serii de variante. 


Dar e posibil ca aceste variante grafice să ascundă şi diferențe reale, dialectale sau 
diacronice. Plăcile de la începutul domniei lui Decebal conțin un "dialect" dacic cu 
evidente caracteristici, care îl diferențiază de cel getic, dar în perioada următoare se 
revine la "stilul getic", probabil datorită faptului că aceste plăci erau scrise de preoți, 
care țineau la tradiție. Astfel, în prima categorie întâlnim cuvinte care notează pe 
a final, inexistent în epoca getică: Sarmigetausa, talipica, patela, bisyka, poesta, sonta, daba, 
armosa; cuvinte care notează pe u final acolo unde în tăblițele getice este o: dabu, 
chiliarchiu, Fusku, fachsu; numele râului sfânt al dacilor este întotdeauna Sargeceio în 
textele lui Decebal, dar Sargeto în cele getice. 


Vocabularul cunoaşte şi el variații de la epoca getică la cea dacică, dacă ar fi să luăm în 
seamă numai împrumuturile, care sunt cel mai uşor de detectat: număr foarte mic de 
cuvinte greceşti în textele lui Decebal (Chiliarcho, megao); în cele “getice” mult mai 
mare: chrono(s0), adelpho, falangeo, gramatyo, tetaretos, anepsios, uioso, deotero, dodeka, 
kalisteio, deniaroso, logo, megalo, exotera; număr mai mare de împrumuturi latineşti în 
textele lui Decebal: foro, minema, scripto. 


Pentru noi aceste variante se justifică prin faptul că limba din plăci este o limbă vie, iar 
textele provin din locuri şi epoci diferite. În schimb, cei care susțin ipoteza falsului, vor 
trebui să demonstreze că toată această variație este creată, şi să găsească punctul slab 
(lipsă de coordonare, anacronisme, forme care se bat cap în cap etc.). 

Exemple de variante grafice: 


DAUIBAAO PIOMIONO BOEPBY>ETO 
DAUEBAAO PIOMYNO BOEPIBIZTO IIENVKLO 
DAUEBIAAO PIOMYONO BOEPIBYZTO IIENVKLOE 
DAUEOBALO PIOMYONO BOEPYBEZTO HENVKLO 
DAUYBALO PIOMVNO BOEPYBIZTO IIENVKLOE 
DAUIBALO PIOMVNV BOEPOBIZETO INENVCLO 
PYOMIONO BOEPOBHZEOO IIENIOKLO 
PYOMIONV BOEPOBHZETO IIENOIKLOE 
PIAOMYONO BOEPOBH=TO IIENOYKLO 
PVMVNV BOEPOBY2ZEOO IIENOYKLOE 
PVMVNE BOEPOBY2TO IIENOKLO 
PVMVNVE BOEPOBY2=TO IIENOKLO 
BQEPOBZEOQ IIENOKLO 
BOYPEBY2ETO 
Lexic 


Nucleul lexical fundamental nu îşi găseşte corespondențe în plan indo-european (mato 
„rege”, kotopolo „preot”, kopono „templu”, talipiko „cetate”, dabo „neam”); cuvintele 

indo-europene de bază lipsesc din textele tăblițelor (termeni pentru „frate”, "neam, 
familie, trib, clan, casă", "pământ, ţară, teritoriu, graniță", "an", "lună", "anotimp", 
"mare, Pontul Euxin", "aur", "argint", "grâu, alte cereale", "vin", "miere", "lemne", 
"lână", "oaie", "cal", "călăreț", "foc", "nume", "duşman, străin", "sacru, sfânt, a sacrifica” 
etc. etc. - iată doar câteva cuvinte din vocabularul de bază indo-european, care ar fi 
fost compatibile din punct de vedere semantic cu subiectul tăblițelor, şi pe care le-am 
fi regăsit măcar în parte în texte, dacă acestea ar fi fost scrise într-o limbă indo- 
europeană. E adevărat, există o influență indo-europeană clară, dar aceasta nu a reuşit 
să schimbe aspectul esențial al limbii (cuvinte precum dio „zeu”, on „în”, patrido 
„părintesc”). La aceasta se adaugă o puternică influență grecească asupra limbii 
tăblițelor din Dobrogea (şi, cum era şi firesc, mai slabă în cele din vremea lui Decebal, 
de la Sarmizegetusa) şi un număr mare de cuvinte latineşti (mai numeroase în cele de 
dată mai recentă), unele împrumuturi, altele având probabil o origine comună cu cele 
din latină. Situaţia este oarecum similară celei a limbii etrusce, limbă neindo- 
europeană, care a împrumutat cuvinte indo-europene şi chiar unele morfeme din 
latină. Este totuşi stranie prezenţa în număr destul de mare a unor cuvinte ce par a fi 
latineşti: vor fi fost acestea împrumuturi timpurii din latină sau aveau o origine 
comună în cele două limbi? Ex.: paceo „pace”, armoso „armată”, purcedeo „a pleca, a 
porni”. Presupunerea îndrăzneață a dlui Romalo cu privire la o posibilă înrudire 
strânsă dintre latină şi dacă - lucru care ar explica romanizarea rapidă - trebuie 
cântărită cu multă grijă. Asemănările cu latina se opresc la lexic, care se ştie că este 

segmentul cel mai mobil, mai supus schimbărilor, dar cele două limbi sunt foarte 
diferite tipologic şi foarte probabil neînrudite genetic. 


În afara numelor proprii, există câteva cuvinte al căror sens este destul de sigur. 
Pentru mato, Romalo atribuie sensul de „stăpân, stăpânitor”, dar e destul de probabil 
ca sensul să fie chiar acela de „rege”, deoarece mato este atributul atât al lui Burebista, 
cât şi al lui Decebal. E drept, el apare şi în compania unor nume de căpetenii obscure, 
dar nu este exclus ca aceste căpetenii să se fi autointitulat „regi“. Cotopolo este atributul 
aproape permanent al lui Ceneu, dar şi al lui Diegis şi lui Vezina - deci cu mare 
probabilitate are sensul de „preot“, atribuit de Romalo. Talipico apare scris sub cetatea 
Sarmigetuzo în placa 021, dar apare şi sub reprezentarea cetății Genucla, în placa 079 - 
de unde sensul probabil de „cetate” (Romalo traduce „vârf înalt”), spre deosebire de 
dabo, care înseamnă foarte probabil „neam”, „trib” sau chiar „țară, teritoriu”. Dabo (= 
dava) apare mult mai frecvent singur decât în toponime şi reprezintă elementul peste 
care stăpânesc căpeteniile din tăblițe, d. ex. Boeribiseto mato dabo getio (placa 012). 


Toponime 


Numele de locuri - dacice, dar şi străine - identificate de Romalo sunt: Arrubium, 
Dinogetia, Genucla, Carsium, Cumidava, Napoca, Sargetia, Sarmizegetusa, Segesta, Sirmium, 
Ziridava. La acestea se adaugă Căpâlna, identificată în secvenţa copono, foarte frecventă 
în texte, dar care, prin apariția sa şi în textele ce provin din Dobrogea, ar trebui să aibă 
totuşi valoarea unui substantiv comun; sau, dacă este într-adevăr un toponim, Copono 
= Căpâlna, aşezare de pe valea Sebeşului, trebuie să fi avut o semnificație aparte chiar 
pentru geții dobrogeni. Formele sub care apar aceste nume sunt uşor diferite de cele 
atestate în izvoare. Ainrubio (toponim de origine probabil celtică) consemnat Arrubium 
în izvoarele latineşti, cu un grup consonantic posibil genuin nr, asimilat în latină. 
Comieodabo este mai aproape de Comidava lui Ptolemeu decât de cumidavensium dintr-o 
inscripție recentă - lucru firesc dacă ne gândim că acea inscripție era scrisă în latină, de 
un roman, care percepea altfel sunetele din limba băştinaşilor. 


La aceste toponime se mai pot adăuga alte câteva, rezultate dintr-o segmentare sau 
interpretare diferită de cea aplicată de Romalo. Tanato şi Bononio în textul 123, 
corespunzând, foarte probabil, cetăților Tanatis şi Bononia de pe Dunăre, prima atestată 
la Ptolemeu (sec. III) şi Procopiu (sec. VI), cea de-a doua mai bine cunoscută, localizată 
lângă actualul Vidin. Forma Tanato constituie, pentru dl Olteanu, un argument 
imbatabil în favoarea falsului, căci forma reală a toponimului ar fi fost Taliata, aşa cum 
rezultă din alte izvoare târzii, căci Procopiu şi Ptolemeu ar fi copiat greşit. Dar cum 
poate fi sigur dl Olteanu că nu s-a întâmplat invers, că izvoarele târzii redau o formă 
coruptă, răspândită în pofida celei autentice? Sau, mai degrabă, că forma Taliata nu 
este cumva o etimologie populară, de felul celor care umplu itinerariile antice 
(amintim aici doar Literata, latinizare a unui nume autohton Lederata)? Cum putem 
demonstra că prima atestare, cea de la Ptolemeu, este greşită, că Ptolemeu a copiat 
greşit cine ştie de pe unde, iar cei care au scris la patru secole după el au scris corect? 
De unde ştim că e vorba ab initio de un toponim latinesc, şi nu de unul autohton prost 

înțeles de romani, deformat pentru a căpăta un sens în limba latină, şi perpetuat 
astfel? 


Foarte interesant este toponimul Tulbiaco din tăblița 115, fără îndoială acelaşi cu 
Tolbiacum, localizat pe Rin, în apropiere de Bonn. Numele apare în Geografia lui 
Ptolemeu, la Tacitus (Hist. IV, 79) şi la alţii şi aparține spațiului germanic. În textul din 
placă însă, apare însoțit de cuvântul bastarnio, lucru firesc pe de o parte, deoarece se 
ştie că Oroles, despre care se vorbeşte în text, s-a luptat cu bastarnii (conform lui Dio 
Cassius şi Trogus Pompeius), dar pe de altă parte surprinzător, deoarece proveniența 
germanică a bastarnilor este o certitudine de dată recentă, furnizată de cercetările 
arheologice ale ultimelor decenii. Izvoarele antice îi consideră pe bastarni celți (sau 
chiar geți!), cu excepția lui Strabo, care afirmă că sunt "oarecum" de acelaşi neam cu 
germanicii; publicarea în 1905 a unei inscripții în care era pomenit un Bastarnus 
Germanicianus nu a ajutat la lămurirea problemei provenienţei acestui grup etnic, astfel 
că, în vreme ce Xenopol nici nu-i pomeneşte, lorga îi socoteşte sigur celți, iar Pârvan 
vorbeşte de celto-bastarni şi de bastarni celto-germani (PETAN 2005: 331). 


Un alt toponim identificabil este Helis, înregistrat în tăblițe sub forma Elya. Prezența 
acestuia în acelaşi context cu numele regelui Dromichete şi prezentța sa frecventă în 
peceți confirmă valoarea atribuită acestui cuvânt. În placa nr. 120, sunt enumerați 
hiliarhii lui Burebista împreună cu cetățile pe care le stăpâneau. Orolio, unul dintre cei 
trei hiliarhi principali (alături de Dapygeo şi Zoraseo), este stăpân la Elya Carseu: poate 
cetate cu nume dublu - unul mai vechi, altul mai nou, poate două cetăţi, una pe malul 
stâng, alta pe malul drept al Dunării. Totuşi, săpăturile de la Carsium nu au scos la 
iveală urmele unei cetăți getice (cf. EAR I s.v.Carsium). 


Remarcabilă este şi prezenţa toponimului Moleodabo, sediul căpeteniei gete Zurazieo (în 
neconcordanţă cu textul lui Dio Cassius LI, 26, 5, care îl considera pe acesta rege la 
Genucla). Asemănarea cu toponimul Moldova este evidentă. Regatul lui Zyraxes pare 
să fi fost undeva în nordul Dobrogei - sudul Moldovei, lucru probat şi de relațiile sale 
cu sciții. Prezenţa acestui toponim în tăblițe ar putea părea anacronică şi ar putea servi 
drept argument celor care susțin că ar fi vorba de un fals patriotic - iar Hasdeu era 
moldovean. Totuşi, această atestare nu este singulară: între numele tracice identificate 
pe pecețile bizantine de plumb din sec. VI, se găseşte şi numele Moldozos (BARNEA 
1984: 97). De altfel, Moldava are structura tipică a unui toponim dacic compus cu dava. 
Trecerea a>o nu este izolată, ea se regăseşte în unele hidronime dacice (Marisos> Mureş, 
Alutus>Olt etc.) şi a primit mai multe explicaţii (influență slavă sau o modificare 
produsă în faza târzie a substratului). Desigur, supraviețuirea unui astfel de toponim, 
presupunând continuitate în memoria băştinaşilor, pare uimitoare, dar există şi alte 
toponime care au supraviețuit, chiar dacă cu transformări fonetice (d.ex. 
Carsium> Hârşova). 


Numele capitalei dacice apare întotdeauna sub forma Sarmigetuzo, deci cu o silabă 
lipsă față de atestările din izvoare. Totuşi, această formă "scurtă" era cunoscută în 
veacurile 16-17 în scrierile unor cărturari. Ea apare în lucrarea iezuitului Philippe Briet 
Parallela geographiae veteris et novae, publicată în 1675, care pe o hartă a Daciei notează, 
în dreptul cetății, Zarmigethusa, iar în text, oferă două variante: Sarmizogethusa seu 
Zarmigetusa. Din păcate, nu ştim care au fost izvoarele lui Briet în acest caz. În hărţile 

cartografului Ortelius, care a trăit cu un secol înaintea lui Briet, numele cetății este 
Sarmisgetusa, tot cu o silabă lipsă. 


Antroponime 


Dacii aveau un singur nume şi redarea numelor unor personaje romane le ridică unele 
dificultăți, deoarece romanii utilizau sistemul tria nomina, împrumutat de la etrusci. 
Astfel, Caius Antonius Hybrida este Caio Antonio, sau pur şi simplu Antonio, dar 
Fonteius Agrippa este Fontio Di Agrpa (cu omiterea lui î, v. placa nr. 011). Cele mai 
multe antroponime dacice cunoscute din izvoare apar şi în plăci. Romalo îi identifică 
pe Dromichete, Burebista, Deceneu, Vezina, Diegis, Dapyx, Zyraxes, Oroles. 


Numele care atrage atenţia în cea mai mare măsură este cel al lui Deceneu, redat cu 
consecvență Ceneo. Că este vorba de unul şi acelaşi personaj, nu încape îndoială, 
deoarece numele este întotdeauna însoțit de cuvântul cotopolo „preot” sau de sintagma 
megaso cotopolo „mare preot”. Cei care susțin ipoteza falsului, au văzut în "deformarea" 
numelui acestui personaj un argument sigur, căci "adevăratul" nume al marelui preot 
era bine cunoscut în sec. XIX, cel puţin din lucrarea lui Strabo, dacă nu şi din cea a lui 
Iordanes. Totuşi, în toate manuscrisele, în pasajul VII, 3, 11, se regăseşte tocmai forma 
din plăci. Strabo era contemporan cu Deceneu. El îi notează astfel numele (Keneos) în 
pasajul mai sus menționat, dar în pasajul VII, 3, 5 în manuscrise apare forma 
Dekaineos. O a treia atestare, tot sub forma Dekaineos, există în cartea XVI, dar este ceva 
mai târzie, căci cele mai vechi manuscrise conţin doar cărţile I-X. Deci editorii s-au 
aflat în fata a două forme diferite, din care trebuiau să aleagă una singură. Au ales 
forma Dekaineos, argumentând că ea se află şi la Iordanes (XI, 67). Însă se ştie bine că 
Iordanes l-a folosit pe Strabo ca izvor. Avem două variante: fie numele real era Keneos, 
dar, dintr-o eroare de copist, a apărut, de timpuriu, şi forma Dekaineos (poate printr-o 
contaminare cu o particulă de care putea să fi stat înaintea numelui), preluată de 
Iordanes, fie, dacă a existat un falsificator, acesta cunoştea variantele manuscrise, fapt 
cu totul remarcabil, căci, până astăzi, nimeni nu a observat această formă (desigur, cu 
excepția editorilor). Forma Keneos a circulat în cele mai vechi ediții, neemendată, şi 
chiar în primele traduceri latineşti (sec. XV). Ea apare şi în geografia lui Philippe Briet, 
în sec. XVII, cu siguranță preluată din traducerea latinească a Geografiei lui Strabo, 
făcută cu un secol înainte de către Xylander. 


Numele lui Burebista este redat ca Boerebiseto (şi o singură dată ca Bourebiseto). La 
Strabo numele regelui get este atestat de cinci ori, de trei ori cu oe, de două ori cu y 
(Byrebista). Această inconstanță ar putea proba existența unui sunet necunoscut 
grecilor, pe care aceştia nu ştiau cum să-l noteze, neavând un semn specific în alfabet. 
Cele două epigrafe în care apare numele lui Burebista (decretul în cinstea lui 
Acornion, descoperit la Dionysopolis - Balcic (IGR 1, 13), şi o inscripție din Mesembria - 
Nesebăr (IGR I, 323) folosesc cea de-a doua formă, cu Y. O situaţie asemănătoare o 
prezintă numele regelui trac Rhoemetalces, numit Rimitalces sau Rymithalces în unele 
inscripții, sau chiar dubletul Moesia - Mysia. 

Neidentificat de către Romalo este numele lui Duras, prezent în mai multe tăblițe sub 
forma Duro. În afară de căpeteniile cunoscute din izvoare, cele două genealogii (091 - 
de la Helis şi 058 - de la Sarmizegetusa) şi alte plăci ne furnizează un număr foarte 
mare de nume şi portrete de căpetenii gete neatestate în alte surse. Între personajele 
romane din tăblițe se remarcă Fonteius Agripa, Luculus, Caius Antonius Hibrida, 
Cornelius Fuscus, Tettius Iulianus, Domitianus, Octavianus. Traian nu apare niciodată, 
ultimele evenimente părând să se refere la tratatul de pace cu Domitian (anul 86). 
Antroponime greceşti recongnoscibile: Abariso, Antigoneo, Aristoteio, Kalisteio, Philipou, 
Lisimaky, Pietagorio. 


Teonime 


Probabil multe teonime se ascund în textele tăblițelor, dar sunt greu de identificat, 
deoarece nu le avem atestate în alte izvoare. Zamolxe este întotdeauna redat sub 
forma Zamolxio (cu unele mici variaţii), aşa cum apare la Strabo. El nu pare să fie zeul 
suprem pe care îl ştim de la Herodot. În textul din placa nr. 002, Zamolxe este asociat 
cu Pitagora, dar şi cu Abaris, asociere pe care o găsim la Platon. Zamolxe este 
reprezentat în portret din profil, asemenea muritorilor, nu cu fața, precum zeii. 
Interesant de remarcat că, după Herodot cele mai multe informaţii despre Zamolxe 
reprezintă doar preluări, iar cu timpul Zamolxe dispare din izvoare. În epoca romană 
dacii sunt văzuţi în primul rând ca închinători ai unui zeu al războiului, echivalat cu 
Marte (Vergiliu, Eneida, III, 35; Ovidiu, Triste, V, 2, 69; V, 3, 21-22; lordanes, Getica, 39, 
40). Şi în plăci există un zeu al războiului, invocat adesea, numit Zabelio. Nu am 
identificat însă numele Gebeleizis, al divinității uraniene (sau ipostază a lui Zamolxe) 
pomenite de către Herodot. Reprezentările de zei sunt numeroase, însă numele care le 
corespund sunt greu de identificat, în această fază. Un lucru e sigur, dacii şi geții din 
plăcile de plumb erau politeişti. 


Etnonime 


Există un mare număr de etnonime în texte, însă, în mod cu totul surprinzător, nu 
putem şti cum îi numeau geții pe greci, pentru că numele acestora nu a fost încă 
identificat: probabil erau denumiți cu un cuvânt autohton. Sciţii, sarmatii, bastarnii, 
iazigii, galii, boii, dalmaţii, panonii, dardanii, albanii, macedonenii şi alte neamuri 
populează textele din tăblițe. Numele romanilor pare să prezinte dificultăți de redare, 
deoarece secvența an accentuată nu putea fi asimilată de vorbitori, aşa că, în loc de 
romano, avem rumuno sau riomiono. Cel mai mare interes îl reprezintă însă numele 
dacilor şi cel al geților. Se observă cu uşurinţă că daci sunt numiți doar cei din plăcile 
lui Decebal, toți ceilalți fiind geti: Burebista este get, aşa cum spunea şi Strabo - el îşi 
are prima capitală la Genucla, de unde se mută la Sarmizegetusa; chiar şi Duras, 
predecesorul lui Decebal, este get, de unde rezultă că dacii, conduşi de Dacibalo, sunt o 
ramură din acelaşi neam cu geții care a devenit cunoscută prin ridicarea căpeteniei lor, 
prin opera sa de unificare a triburilor şi prin războaiele cu romanii. Geţii pomenesc 
extrem de rar de daci, şi o fac sub numele dachieo, de unde putem deduce că erau 

puțin cunoscuți înainte de Decebal, iar dacii îi pomenesc pe geți la fel de rar. Decebal 
nu numai că îşi impune etnonimul propriu, înlăturându-l pe cel al geților, dar vine 
chiar cu o tradiţie diferită - alte reprezentări, alt tip de scriere, particularități 
dialectale - cu un aer foarte auster, în contrast cu opulenta de inspiraţie orientală din 
lumea geților, cu o diminuare drastică a cultului personalității (portretele lipsesc cu 
desăvârşire, la fel şi însemnele şi simbolurile regale). Evident, există şi elemente de 
continuitate. Trebuie să recunoaştem că, dacă a existat un falsificator, acesta a fost 
extrem de ingenios când a gândit această distribuţie. 


Câteva concluzii 


Ce putem spune la o primă investigație despre aceaste texte? Că ele oglindesc o limbă 
naturală, cu structuri şi variație, foarte greu de atribuit unui falsificator - fie el lingvist 
genial şi nebun în acelaşi timp (din moment ce nu urmărea nimic). Că, din punct de 
vedere tipologic, aspectul general este acela al unei limbi neflexionare, cu silabe 
predominant deschise, cu topică SVO, cu predominarea postpoziţiei. Că, din punct de 
vedere genetic, această limbă nu are aspect de limbă indo-europeană. Morfologia sa 
este neindo-europeană, iar stratul indo-european aşezat ulterior peste acest nucleu nu 
pare să-i fi influențat prea mult structura, contribuind doar la configurarea lexicului. 
Cum se explică absența cuvintelor şi fenomenelor atribuite substratului limbii 
române? O primă explicaţie a oferit-o chiar dl Romalo: este posibil ca această limbă să 
fi fost o limbă sacră, foarte veche, ştiută doar de preoți şi de nobili, în vreme ce 
poporul de rând vorbea o limbă indo-europeană, cea care constituie substratul limbii 
române. A doua ipoteză pe care o lansăm, mai plauzibilă, dar mai şocantă, este aceea 
că limba tăblițelor este pur şi simplu limba dacă, iar această limbă este preindo- 
europeană - deci substratul limbii române este neindo-european. Aceată ipoteză este 
mai plauzibilă, deoarece textele contin cuvinte pur româneşti considerate de origine 
latină, slavă, de alte origini sau cu etimologie necunoscută, cuvinte care nu s-ar fi 
putut transmite limbii române dacă această limbă nu ar fi fost vorbită de popor. E 
adevărat, aceste prime observaţii pot descuraja şi pe cel mai flexibil cercetător, 
deoarece e bine ştiut şi bătut în cuie că limba dacă este o limbă indo-europeană. Dar 
dacă am fi obiectivi cu adevărat, ar trebui să recunoaştem că nu ştim mai nimic despre 
limba dacă şi nici despre raporturile sale cu traca. 


Care sunt consecințele acestei interpretări? Putem propune un scenariu, cu precizarea 
că nu este nici singurul posibil şi poate fi total eronat, dar este singurul pe care îl 
întrevedem în momentul de față. E posibil ca limba română să aibă cel puţin două 
substraturi: unul neindo-european, dacic, şi unul indo-european, tracic. Romanizarea 
s-a produs rapid, asupra unei populaţii dace rarefiate. Probabil că, după căderea 
sistemului urban, prin retragerea coloniştilor orăşeni spre munți, a avut loc o întărire 
ulterioară a romanizării prin amestecul acestora cu populația rurală, mai slab 
romanizată. Este foarte posibil ca majoritatea coloniştilor aduşi în Dacia să fi provenit 
din sudul Dunării, adică să fi fost traci romanizați. Au existat cu siguranţă şi orientali, 
sirieni etc., dar numărul acestora era mic. Logic era ca marea masă a coloniştilor să 
vină din provinciile învecinate. Inscripţiile nu ne ajută, căci cei mai mulți aveau nume 
romane, dar arheologii au un cuvânt de spus, ținând cont de numărul mare de 

morminte tracice descoperite în ultimul timp. Aceşti traci romanizați vorbeau probabil 
o latină modificată sub influența limbii lor autohtone, latină care, imediat după 
retragerea oficialităților, a pierdut contactul cu latina oficială şi a fost năpădită de 
elemente din substratul tracic, devenind un fel de protoalbaneză romanică. Astfel, 
romanizarea s-a produs prin impunerea unei latine tracizate aspura limbii dace. 
Aceasta este, desigur, doar o supozitie. În sprijinul ei vine însă şi observația că 
resturile de limbă dacă (glose, toponime etc.) au cu totul alt aspect decât stocul de 
elemente atribuite substratului prin comparație cu albaneza. De pildă, rotacizarea lui l 
intervocalic, fenomen foarte proabil de substrat, prezent şi într-un dialect albanez, nu 
exista în dacă (cf. Alutus, Apulum, Decebalus). Ea trebuie să fi fost tracică. De asemenea, 
transformările fonetice neaşteptate, întrevăzute în unele hidronime dacice într-o fază 
târzie (Marisos>Morisos>Mureş, Alutus>Olt), inexplicabile în contextul în care limba 
dacă ar fi trebuit să dispară prin romanizare, nu să mai evolueze într-o "etapă târzie", 
s-ar putea explica tot prin influența tracică adusă de colonişti. Influenţa slavă este 
exclusă, căci nu avea cum să opereze asupra hidronimiei majore, controlată în 
totalitate de autohtoni. În plus, este remarcabil că, din toate cuvintele atribuite 
substratului prin comparaţie cu albaneza, doar mal este atestat în epocă dacică. Poate fi 
o întâmplare, o simplă coincidenţă, dar este totuşi, interesant, că nici un toponim şi 
nici un antroponim dacic nu conţine rădăcini ale unor cuvinte considerate dacice şi 
continuate de română (de pildă baltă, măgură, moş, mânz). Explicaţia ar putea fi aceeaşi: 
aceste cuvinte sunt tracice şi au intrat târziu în limba autohtonilor, prin procesul de 
romanizare. În acelaşi timp, este indubitabil că existau relații strânse între geti şi traci, 
şi că, foarte probabil, pe o fâşie destul de lată între Dunăre şi Haemus, se vorbea un 
idiom mixt. Se poate ca informaţia lui Strabon, care spune că dacii sunt din acelaşi 
neam cu tracii, să se datoreze acestei situații de coabitare geto-tracă. Geograful spune 
explicit că geții şi dacii vorbeau aceeaşi limbă, dar nu spune niciodată (şi nici un alt 
autor antic nu spune) că cele două ramuri vorbeau aceeaşi limbă şi cu tracii, sau cel 
puţin că limbile lor se înrudeau ori se asemănau. 


Desigur, aceste concluzii sunt provizorii, decurg dintr-o analiză fragmentară şi 
incipientă a corpusului de inscripții, şi se pot dovedi eronate la o cercetare mai adâncă. 
Dar am ales să greşim în locul celor care nu au avut curajul să o facă, pentru a 
contribui la "dezamorsarea subiectului", cum spunea dl Romalo - cel dintâi care şi-a 
asumat o felix culpa. 


Arta 


Introducere 


La o primă analiză, am identificat două etape distincte în arta plăcilor de plumb, etapa 
timpurie sau getică şi etapa târzie, sau dacică. Etapa getică se caracterizează prin 
abundența reprezentărilor, cu influențe vădit orientale, prin importanța acordată 
portretului (ca urmare a cultului căpeteniei), prin bogăția şi varietatea decorurilor, a 
simbolurilor, a reprezentărilor zoomorfe, prin complexitatea compozițiilor. Apartin 

acestei etape plăcile din Dobrogea, cele care aparțin lui Cotizo, cele din timpul lui 
Burebista şi câteva imediat după el. Etapa dacică se individualizează printr-o 
austeritate izbitoare, influențe celtice (figuri ianiforme, grifoni adosaţi), absența 
portretelor, reducerea considerabilă a simbolurilor, a totemurilor, decoruri simple. Se 
includ în această categorie plăcile din vremea lui Decebal şi câteva de dinaintea lui, 
epoca lui Duras fiind una de tranziție. 


Predomină raționalismul, în perfectă concordanţă cu arta getică şi dacică din cele două 
secole premergătoare cuceririi romane, şi în contrast cu veacurile anterioare ale artei 
traco-getice (V-II a. Chr), în care figurile fantastice abundau, limitele dintre zoomorf şi 
fitomorf erau fluide, monstruosul era accentuat (în ultima perioadă, singurele forme 
de "irațional" le constituie adăugarea de aripi sau coarne unor animale obişnuite, care 
să le plaseze dincolo de graniţele realității, şi unele reprezentări de animale exotice, cf. 
FLOREA 1998: 227-229). În plăci, singurele ființe fantastice sunt şarpele cu cap de 
mamifer şi coadă globulată, considerat de către Romalo identic cu cel tomitan, şi 
grifonii. Imagistica plăcilor constituie un ansamblu coerent, cu individualitate proprie, 
compoziţiile sunt echilibrate, reprezentările sunt realiste, geometricul apare doar în 
foarte mică măsură, stilul este stângaci, naiv, perpectiva este întotdeauna statică, 
proporțiile nu sunt păstrate. Aerul general este cel de artă "barbară", cu influențe 
orientale, greceşti, sarmatice, celtice. Se disting două etape bine individualizate - etapa 
getică (timpurie) şi etapa dacică (târzie) între care există continuitate, forme de 
tranziție, dar şi contraste. 


Portrete 


Cele mai frecvente reprezentări sunt portretele, care domină epoca getică. În epoca 
dacică ele dispar aproape cu desăvârşire, doar unele divinități mai beneficiază de ele. 
Există portrete de regi, de nobili, de zei şi de preoți. Personajele întregi sunt rare în 
epoca getică (ne referim la căpetenii, căci soldații sunt întotdeauna reprezentați 
integral, fără trăsături distincte), singurul caz consecvent fiind acela al marelui preot 
Deceneu, dar sunt mai frecvente în epoca dacică (în picioare, călare sau pe tron). Zeii 
sunt reprezentați întotdeauna din față (cu câteva excepţii discutabile), iar muritorii din 
profil. Singura excepție o constituie din nou Deceneu, care este reprezentat 
întotdeauna din față (v. d. ex. 039), semn că era într -adevăr considerat aproape un 
zeu, aşa cum spune Strabo (VII, 3, 11). În acelaşi sens pledează şi faptul că Deceneu 
este imberb, după obiceiul egiptean, şi nu bărbos, ca ceilalți geti. În schimb Zamolxe 
este reprezentat din profil, semn al sorgintei sale pământene, şi cu barbă. Frecvența 
portretului în epoca getică s-ar putea să se datoreze importanței pe care o aveau 
simbolurile de pe capul personajelor reprezentate. În epoca dacică aceste simboluri 
dispar, şi, o dată cu acestea, dispare şi importanţa portretului. În ciuda faptului că, la 
vremea presupusului fals, singurul portret cunoscut era cel al lui Decebal, tocmai 
acesta nu apare niciodată în plăci. În schimb apar alte câteva zeci de figuri, majoritatea 
necunoscute, toate cu trăsături individualizatoare, vădind tradiție şi talent. 
Simbolurile de pe capetele regilor, nobililor şi preoţilor sunt întotdeauna animaliere: 
tauri, şerpi, păsări, grifoni, cai. Uneori simbolul de pe cap este acompaniat de un al 
doilea, figurat la baza gâtului (de pildă Burebista are pe cap un bovideu, iar la gât un 

şarpe). Pe columna lui Traian nu există nici o reprezentare de acest fel, din simplul 
motiv că lumea dacică nu cunoştea această tradiție, ea fiind specifică doar geților. 
Acest obicei ar putea avea ceva în comun cu cel al celților (care se rezumă doar la 
reprezentarea aripilor pe cască, aşa cum vor face mai târziu goții, însă folosind 
coarne), sau, mai degrabă, cu cel al egiptenilor, care figurau adesea şerpi, păsări şi alte 
animale pe capul faraonilor şi al zeilor. Aceste însemne vor fi avut, cu siguranţă, un 
caracter magico-religios şi erau mărci ale prestigiului 


Iconografia 


Introducere 


Toţi cei care au avut contact cu aceste piese, de-a lungul vremii, au fost istorici şi 
arheologi (excepţie fac Ion Coteanu şi Dan Sluşanschi), iar interesul lor pentru limba 
din plăci a fost minim. La aceasta se adaugă, cu siguranță, prezența semnelor aşa-zis 
chirilice în scrierile de pe plăci, care au grăbit aplicarea verdictului de fals. O studiere 
atentă a limbii le-ar fi dat mult de gândit şi i-ar fi împiedicat să se pripească, dar ei au 
folosit ca unic criteriu de evaluare ilustraţia, pe care au considerat-o stranie, 
neaşteptată, neconcordantă cu ceea ce se ştia despre daci. Astăzi, acesta este primul 
argument invocat: reprezentările din plăci nu concordă cu ce s-a descoperit în ultimul 
secol în materie de artă getică şi dacică. Putem spune că au dreptate şi în acelaşi timp 
nu au. În primul rând, această arhivă este unică, tehnica în care au fost realizate 
piesele nu are precedent în acest spațiu geografic, la fel şi materialul folosit. Piesele 
aveau caracter sacru, erau scrise de mari preoți şi închinate zeilor, au fost probabil 
extrem de bine păzite, tezaurizate, ascunse. Toate acestea ne împiedică să facem o 
comparaţie pe picior de egalitate cu producțiile getice şi dacice de rând. Desigur, 
trebuie să existe puncte comune, şi acestea trebuie căutate în motivele de pe ceramica 
pictată de lux, de pe diversele bijuterii, arme sau alte obiecte care ar fi putut aparţine 
nobililor. Deşi plăcile provin din zone şi epoci diferite, se constată o anumită unitate 
stilistică, explicabilă probabil prin conştiinţa unei unități etnice (unitatea politică nu 
era necesară) şi printr-o îndelungată tradiție. 

Paginile care urmează cuprind doar câteva observaţii selective. Un studiu aprofundat 
al întregii ilustrații ar necesita o echipă de profesionişti şi mulți ani de muncă. 


Arhitectura 


O comparaţie între reprezentările arhitectonice de pe plăci şi ceea ce ştim la ora 
actuală despre arhitectura dacilor ne îndreptățește să afirmăm că, cel puţin la prima 
vedere, nimic nu e anacronic. E adevărat, există multe aspecte neaşteptate, ba chiar 
diferenţe. Columna lui Traian este un izvor prețios, dar nu serveşte prea mult pentru 
reconstituirea universului getic timpuriu, deoarece imaginile de pe ea oglindesc lumea 
dacică târzie. În plus, intervine şi filtrul autorului scenelor de pe columnă. Ruinele 
cetăților şi ale templelor dacice pot da mărturie într-o anumită măsură despre 
construcțiile din acea vreme, însă nu ni s-au păstrat decât temeliile - şi uneori nici 

acelea. Apoi, s-a săpat destul de puţin, nu ştim ce surprize ne mai rezervă viitorul. 
Deci putem şti puţine lucruri, sau chiar nimic, despre felul cum arătau construcțiile la 
suprafaţă - fie că ele au fost din lemn şi alte materiale perisabile, iar timpul nu a fost 
de partea noastră şi le-a nimicit, fie că au fost din materiale mai dure, dar istoria nu a 
fost de partea noastră şi le-a oferit pradă duşmanilor. 


Se detaşează reprezentarea cetății Sarmizegetusa, în mai multe etape şi din mai multe 
unghiuri, cea a cetății Genucla şi cea a cetății Helis. Există unele reprezentări izolate 
(turnuri, clădiri de dimensiuni reduse) de la Moleodabo (cetatea lui Zorazieo) şi de la 
Saetopeiodabo (cetatea lui Cotizo). Există şi un număr destul de mare de temple. 
Prezentăm mai jos doar reprezentările cele mai şocante - cea a cetății Sarmizegetusa şi 
cea a marelui templu de calcar din vremea lui Burebista. 


Cetatea Sarmizegetusa 


Reprezentarea cea mai frecventă (apare de 3 ori) este cea a palatului lui Burebista 
(plăcile 021, 052, 084). Pare să fie vorba de o construcție din lemn, destul de modestă, 
alcătuită dintr-un turn-locuință în mijloc, turnuri mai mici la colțuri şi câteva 
construcții mai mici. Accesul în incintă se făcea pe poarta de vest, pe un drum ce 
ducea spre zona sacră, dar din care se desprindea, pe la mijlocul distanţei, o 
ramificație ce urca, printre stânci, pe platou. Drumul de la poarta de vest la cea de est 
era în mod sigur acoperit, cum o sugerează galeria schițată de-a lungul drumului. 
Aproape de poarta de est, drumul pare să se bifurce, o ramură ducând spre temple iar 
o alta mai spre nord. O altă cale de acces era prin poarta de nord-est. După amplasarea 
sa în planul de pe placa 021, clădirea trebuie să se fi aflat pe platoul cetății (terasa I). În 
vremea lui Decebal clădirea apare mai restrânsă, fără corpul din dreapta (placa 084). 
În schimb apare o nouă clădire, în mod evident din piatră, cu ziduri impresionante. Ea 
figurează dincolo de zidul de est, sugerând o lărgire a incintei. Interesantă în acest 
sens este interpretarea pe care o dă lon Horaţiu Crişan utilității zidului de est al 
incintei de la Grădişte: după el, acest zid nu era un zid propriu-zis de apărare, 
deoarece structura sa era șocant de diferită de a celorlalte ziduri - mai puțin solidă. 
Zidul de est trebuie să fi fost un zid interior, iar adevăratul zid exterior apăra incinta 
sacră, care, chiar dacă va fi fost inițial extra muros, a fost ulterior protejată cu ajutorul 
acestui zid (CRIŞAN 1975: 352). După cum se raportează la celelalte elemente din 
reprezentare, această clădire impresionantă pare să se fi aflat pe terasa IX. În vremea 
lui Decebal accesul principal se făcea dinspre o apă, cu siguranţă Sargeţia (vezi 065, 
unde este chiar figurată şi numită), în mod clar prin incinta sacră. 


Planul din placa 021 este aproximativ hexagonal şi corespunde cu traseul zidurilor 
dacice, aşa cum a fost acesta reconstituit de curând (zidul sudic a fost complet 
demontat de romani, traseul său fiind descoperit doar de câţiva ani). Existau 6 porti, 
câte una la fiecare colț, una pe mijlocul zidului de vest şi una pe mijlocul zidului sudic, 
principală fiind cea din colțul sud-vestic. Dinspre cetate exista un drum care trecea 
prin zidul estic (fără să fie figurată o poartă), către actuala terasă IX, numit "Drumul 
Sargeţiei". Ce-ar fi putut să ştie şi să vadă la fata locului un falsificator care ar fi vrut să 
imagineze un plan al cetăţii de reşedinţă a regilor daci? În 1906, când se împlineau 

1800 de ani la cucerirea Daciei, arhitectul Teohari Antonescu reconstituia cetatea 
Sarmizegetusa plecând de la ruinele coloniei Ulpia, convins fiind că Traian şi-a 
construit capitala pe ruinele celei dacice (ANTONESCU 1906) . În ultimul sfert de veac 
19, puteau fi văzute cu uşurinţă zidurile, dar mare parte a lor erau romane, şi nu 
respectau traseul originar. Dacă falsificatorul ar fi desenat ce a văzut la fața locului, ar 
fi rezultat cu totul altceva decât avem pe placa 021. Zidul dacic de sud a fost desființat, 
incinta aproape dublată, aşa încât noul zid sudic era mult coborât, prin prelungirea 
zidului vestic şi a celui estic, şi prin lărgirea terasei IV şi includerea terasei V. Nivelul 
terasei IV a fost foarte mult înălțat (cu cel puţin 2 metri), acoperind drumul pavat cu 
lespezi de calcar (GLODARIU ET AL. 1996: 136). Traseul vechiului zid dacic de sud a fost 
descoperit abia de câțiva ani. El mărginea latura sudică a mamelonului, delimitând 
terasele II şi III de terasa IV. Evident, nimeni nu putea şti acum o sută de ani aceste 
lucruri. Totuşi, în placa 021 traseul zidurilor corespunde cu cel reconstituit de 
arheologi, nu cu ceea ce se putea vedea la acea vreme cu ochiul liber. Poarta de vest 
era aproximativ pe aceeaşi linie cu cea de est. Galeria acoperită reprezentată pe placă 
se regăseşte şi pe Columna lui Traian (CXIV). În planul din vremea lui Burebista nu 
există turnuri, ci doar porți cu aspect glisant pe verticală, manipulate probabil cu 
scripeți. În vremea lui Decebal apar şi reprezentări de turnuri la porţi, în loc de porti 
glisante. Dincolo de poarta de est, în partea de sud-est, sunt reprezentate două temple 
- unul cu acoperiş plat, hipostil, cu trei rânduri de coloane, aflat chiar în continuarea 
galeriei, şi un al doilea reprezentat mai în dreapta, cu acoperişul în două ape şi părând 
să aibă nişte statui grandioase în față (posibil cariatide). Pe teren, în zona pe care o 
sugerează reprezentarea, se află micul templu de calcar, cu trei rânduri de coloane. 
Mai la dreapta se află marele templu de calcar descris mai jos. 


Cetatea Sarmizegetusa în vremea lui Burebista (detaliu placa 021) 

Drum acoperit pe lângă zid, în vremea lui Decebal (columna lui Traian) 

Planul cetății (placa 021): 

În partea de est incinta sacră cu cele două temple existente în vremea lui Burebista. În 
partea sudică, drum acoperit de o galerie, de-a lungul zidului. Intrarea principală era 
pe poarta de vest, aflată mult mai la nord decât actuala poartă de vest, construită de 
romani după cucerirea cetății. 

Planul cetăţii cu incinta sacră, prelucrare după GLODARIU . 
Cu roşu: traseul zidurilor dacice. Cu albastru: ziduri romane. Cu verde: incinta sacră 
(aproximativ) în vremea lui Burebista. 


Marele templu de calcar 


Cea mai detaliată reprezentare a unui templu se găseşte în placa nr. 052 dreapta sus. 
Este vorba de un templu tetrastil, cu două statui de o parte şi de alta a şirurilor 
exterioare de coloane. Intrarea se face prin partea vestică, printr-o arcadă, pe o scară 
monumentală. Treptele urcă spre dreapta, unde se vede clar o întorsătură de scară şi o 
platformă, de unde porneşte o galerie. Se observă cu uşurinţă că templul avea două 
nivele, scara ducând direct către cel de-al doilea, care pare să fie adosat templului 
propriu-zis, pe o terasă din spatele acestuia. În partea estică este figurat clar un turn. 
CRIŞAN 1986: 176 şi urm. reconstituie marele templu de calcar de la Grădiştea 
Muncelului, construit în vremea lui Burebista, care corespunde în mod surprinzător 
cu templul reprezentat în placa 052. Templul a fost dezvelit în anii 1951-1958 şi are 
patru şiruri de plinte. Pe latura de est s-a constatat existența unui turn. Pe latura de 
sud a existat o scară monumentală de piatră, lată de 2,55 m, din care s-au mai păstrat 
10 trepte, care se termină în partea stângă a frontonului, intrarea fiind prin stânga, la 
fel ca şi la alte construcții sacre de la Sarmizegetusa. Scara era acoperită şi ducea, după 
părerea arheologului, spre platforma înălțată descoperită în colțul de sud-vest 
(considerată de alți arheologi ca aparținând altui nivel). Acea platformă reprezenta, în 
viziunea sa, o întoarcere de scară. Scara ducea deci, la un al doilea nivel al 
construcției, unde aveau loc procesiunile. Existenţa acestui nivel ar justifica, mai spune 
arheologul, absenţa pardoselii primului nivel. S-au reconstituit zidurile de nord, de est 
şi de sud, dar nu şi zidul de vest, care se pare că nu a existat. Galeria sugerată în placa 
de plumb, reprezentată la un al doilea nivel adosat templului, mergea paralel cu 
şirurile de coloane, pe latura de vest, adică tocmai acolo unde lipseşte zidul - excelentă 
confirmare a situației de pe teren. Este interesant de remarcat că, în partea de răsărit a 
templului (sau în spatele său?) se află o structură asemenea unui cerc alcătuit din 
pietre, în mijlocul căruia se află o potcoavă. Poate comparaţia cu marele sanctuar 
rotund (sau calendar) este hazardată, dar trebuie să ne amintim că, la vremea realizării 
presupusului fals, o asemenea reprezentare este senzațională, chiar dacă unii 
arheologi consideră că această structură era acoperită, constituind o clădire. 


Templu care corespunde în detaliu reconstituirii făcute de I.H. Crişan 
marelui templu de calcar din vremea lui Burebista (detaliu placa 052) 

Ce putea vedea un falsificator în incinta sacră, la sfârşitul sec. XIX? Doar "marele cerc", 
care era enigmatic la acea vreme. Însuşi faptul de a imagina acea zonă drept incintă 
sacră este greu de acceptat. În sfârşit, nu există nici o reprezentare a vreunui mare 
templu circular acoperit, care să sugereze acest "mare cerc". Interpretarea acestuia 
drept calendar este cea mai plauzibilă, dar falsificatorul nu ar fi avut de unde să o 
cunoască. Dacă ar fi ţinut cont de ceea ce vedea pe teren, singurul lucru pe care ar fi 
putut să-l reprezinte ar fi fost o construcție circulară cu destinație necunoscută. Toate 
celelalte construcții din incinta sacră au fost descoperite la multă vreme după apariția 
pieselor de plumb. 


Regele Dromichete Personaje necunoscute din placa 090 
în placa 091 

Regele Burebista 

în placa 052 


Regele Burebista 

Hiliarhul Dapygeo Regele Cotizonio Regele Cotizonio Regele Decebal 
în placa 062 în placa 072 în piesa 113 în placa 094 


Majoritatea zeilor au şi ei diferite atribute şi practic nu există reprezentare de 
divinitate fără nici un atribut: un zeu uranian, imberb (toți zeii sunt imberbi, în 
contrast cu obiceiul geților de a purta barbă, denotând o posibilă influenţă egipteană), 
având reprezentate pe piept soarele şi luna, pe cap o coroană stranie, iar deasupra 
capului fie o stea, fie un fulger despicat în şapte, o divinitate cu pletele alcătuite din 
şerpi, cu o bufniță în brațe, iar la picioare are tolănit un animal mic, poate un miel, un 
zeu al morții şi învierii, reprezentat în giulgiu, asemenea unei mumii, şi sprijinindu-se 
pe două toiege, un zeu al războiului, înarmat cu lance şi scut etc. 


Există şi portrete cu două sau trei fete - în primul caz e vorba de o figură ianiformă, cu 
siguranță divină (d. ex. 011), în cel de-al doilea de o alianţă tripartită între Dapygeo, 
Zorazieo şi preotul Adaneu, încheiată împotriva lui Orolio după moartea lui Burebista 
(035, 134). 


Armate 


Nu există episoade în mişcare, scene de luptă - probabil prea complexe, ci doar scene 
statice. Principalele contingente ale infanteriei sunt arcaşii, sulițaşii (numiți salcero) şi 
buzdugănarii (numiţi rotopano). Există şi reprezentări ale cavaleriei, şi chiar o flotă 
getică, alcătuită din corăbii cu cinci rânduri de vâsle şi cu un grifon la prora. Trebuie 
spus că, spre deosebire de Columna lui Traian, unde numărul nobililor (pileati) este 
foarte mic, în comparaţie cu cel al oamenilor de rând (comati), în tăblițe nu există nici 
măcar o singură reprezentare de comatus, toti cei figurați aparținând păturilor 
superioare. Nu se pot identifica țărani, femei sau copii, nu există scene din viața de zi 
cu zi. E greu de crezut că un fals patriotic produs la sfârşitul secolului XIX ar exclude 
cu totul orice reprezentare a omului simplu şi s-ar reduce la o oligarhie, la nobili şi 
preoți. Există reprezentări de soldati sciți aliați (placa 134) şi de prizonieri romani 
capturați (d. ex. 065). 

Sunt numeroase şi reprezentările de arme dacice sau capturate (sica, arcuri cu săgeți, 
sulițe, buzdugane, scuturi - mici şi rotunde sau mari şi ovale, instrumente de suflat), 
de signa dacice (dragonul tipic dacic, dar şi alte tipuri de însemne, unele cu cap de 
bovideu, altele dreptunghiulare şi cu trei colțuri, asemănătoare cu cele romane) şi de 
însemne de manipulus capturate de la romani. 


A1 


P Fe 
| a. 


e) I 


Nobili războinici daci Cavaler get Signa getice 
în placa 084 în placa 128 în placa 015 


Animale 


Cele mai frecvente animale reprezentate sunt şarpele şi bovideul (taur, bour, zimbru 
sau bou - este greu de stabilit cu precizie). Ele par a fi animale sacre şi simboluri 
tribale, şi sunt adesea reprezentate împreună, începând cu Burebista, probabil ca 
simbol al unificării unor triburi. Şarpele are cap de mamifer şi este reprezentat şi pe 
capul unor căpetenii. Şi bovideul apare frecvent reprezentat pe capul unor personaje 
(pe căciulă sau pe cască), între care şi Burebista, iar acest obicei getic, absent la daci, se 
păstrează totuşi la preoții numiți boicero până în cele mai recente plăci. Taurul este un 
simbol solar, specific unor populaţii neindo-europene, şi era venerat din Creta până în 
Egipt. De altfel, multe alte simboluri dacice şi getice sunt solare, sorele însuşi fiind 
reprezentat adesea, stilizat. Pe locul trei ca frecvenţă se situează păsările, care par să 
aibă un rol important în decorarea construcțiilor sacre (de altfel s-au şi descoperit la 
Sarmizegetusa basoreliefuri de păsări). Bufnița este simbolul unei divinități, alături de 
şarpe şi de un mamifer dificil de identificat. Există şi reprezentări de câini, 
întotdeauna ca atribut al unei divinități. Mai apare broasca țestoasă, peştele, ş.a. 
Animalul fantastic cel mai frecvent este grifonul (de fapt mai degrabă heruvim, pentru 
că e vorba de ființe umane cu aripi, fără alte atribute animale). Animalele exotice sunt 
foarte rare, singura reprezentare clară fiind aceea a unui elefant pe capul înaripat al 
unui personaj divin aparent feminin (d. ex. 011). Apar şi unele animale domestice, în 
primul rând porcul, ca animal de sacrificiu în cinstea unui zeu al morții şi al învierii, 
reprezentat de fiecare dată împreună cu sacrificatorul, care tine cuțitul ridicat 
deasupra lui. Pe altare este adesea reprezentată o capră sau un ied, care urmează să fie 
sacrificate. Există şi reprezentarea unei vaci cu ugerul stilizat, a unor măgari (sau 
catâri) trăgând care încărcate, a unor capete de berbec şi, de asemenea, sunt 
numeroase reprezentările de cai. 

Alte reprezentări 


Iconografia plăcilor este extrem de bogată, iar imaginarea şi realizarea ei de către un 
falsificator ar fi necesitat foarte mult timp şi pricepere. În afara reprezentărilor de bază 
- clădiri, oameni, zei şi animale - foarte variate şi ele, există o mulțime de detalii care 
însuflețesc aceste adevărate tablouri: relief (reprezentări frecvente de stânci, mai ales 
la Sarmizegetusa, de pajişti sau pietriş, de ape curgătoare), vegetaţie (cel mai adesea 
de foioase, ca în placa 021 de la Sarmizegetusa şi placa 072, din vremea lui Cotizo), 
crengi sacre în mâinile închinătorilor la temple, cununi oferite învingătorilor, obiecte 
de tot felul, tronuri, vase (d. ex. în placa 042, unde pare să fie reprezentat un vas sau o 
urnă de bronz), care pline cu roade, detalii vestimentare etc. 


Decoruri 


Există o mare varietate de decoruri perimetrale, de la cele simple, liniare, la cele mai 
complexe, alcătuite din simboluri complicate. Ele se corelează perfect cu celelalte 
elemente din plăci (formă, dimensiune, sisteme de prindere, informaţii interne). În 
interiorul compoziției sunt plasate, de asemenea, o mulțime de elemente decorative. 

Scurtă concluzie 


Ca şi în celelalte sectoare analizate, cuvântul de ordine este varietatea. Există o mare 
diversitate de reprezentări, realizate prin intermediul unor ştampile, uneori folosite la 
mai multe plăci (de pildă portretul lui Burebista). Reprezentările sunt destul de 
stângace, dar adesea expresive, şi nu violează cu nimic canoanele vremii. Compozițiile 
sunt echilibrate, ceva mai încărcate în epoca getică, mai aerisite în cea dacică. E 
posibilă o influenţă egipteană destul de puternică, în arhitectura sacră (pe lângă cea 
grecească) şi în unele reprezentări divine, şi una sarmato-iraniană, în simbolistică. Se 
pot decela şi unele modele celtice, în plăcile târzii. Iconografia columnei lui Traian 
concordă în foarte mare măsură cu cea a plăcilor din vremea lui Decebal (cu diferența 
că în plăci nu apar niciodată comati), dar nu şi cu cea a plăcilor getice, mai timpurii, 
lucru firesc. Corelarea dintre reprezentările iconografice şi tipurile de scriere, detaliile 
de limbă şi alte elemente din plăci este impecabilă. 


Oare putem crede ca un singur om, un falsificator, a putut realiza aceste lucruri? Poate 
că da, cu mult efort, timp şi cunoştinţe, cu o echipă care să îl ajute şi, în acelaşi timp, cu 
condiția să ignorăm planul cetății, reprezentarea incintei sacre şi o serie de alte detalii, 
absolut imposibil de cunoscut la acea vreme. lar acest lucru ar fi neştiințific. 


Ipoteza falsului 


Introducere 


Ca în orice dispută ştiinţifică, vom prezenta argumentele pro şi contra autenticității 
pieselor. Vom comenta argumentele contra, sperând că la fel vor face şi adepții 
falsului cu argumentele noastre aduse în favoarea autenticității. 


Ce spun specialiştii? În primul rând, trebuie subliniat faptul că nici un specialist nu s-a 
ocupat până acum de aceste inscripții. Cei care au intenționat să o facă, au declarat că 
şi-au dat seama repede că sunt falsuri şi au renunţat. În afară de autoarea acestui site 
şi de dl Romalo, nimeni nu a depus eforturi pentru a aduce argumente serioase nici în 
favoarea, nici împotriva autenticității pieselor. Singurul text pe această temă pe care l- 
am văzut până în prezent, îl reprezintă o ciornă (aşa o numeşte autorul) semnată de 

un domn Sorin Olteanu, despre care însă nu am auzit să aibă publicaţii sau altă 
activitate ştiinţifică, şi care dovedeşte cunoştinţe superficiale în domeniu (citeşte aici 
răspunsul dlui Dan Romalo la textul dlui Olteanu). 


Acad. Alexandru Vulpe, directorul Institutului de Arheologie "Vasile Pârvan", susține 
că piesele sunt sigur falsuri, deoarece toți cei dinaintea noastră au susținut acest lucru 
şi nu avem motive să-i contrazicem. În plus, susține domnia sa, falsul este atât de 
banal, încât oricine ştia puţină latină şi greacă ar fi putut să-l realizeze, aşa încât nu 
merită efortul să fie studiate. În schimb, dna prof. dr. Zoe Petre încurajează studierea 
acestui corpus chiar şi în ipoteza unui fals, caracterizându-l pe autor drept "un 
Leonardo da Vinci". Acad. Constantin Preda afirma, într-un articol publicat în revista 
Academiei Române (Academica, septembrie 2004), că aducerea în discuţie a acestor 
falsuri ("făcute undeva pe la marginea Bucureştiului") reprezintă o manifestare a 
curentului tracoman, sub haina nouă a "dacomaniei”. Prof. dr. Dan Sluşanschi de la 
catedra de limbi clasice a Facultăţii de Limbi Străine a Universităţii Bucureşti susține 
categoric neautenticitatea pieselor, pe baza unor desinențe româneşti identificate în 
texte, excluzându-l însă pe B.P. Hasdeu dintre suspecți. Prof. dr. Mircea Babeş, 
directorul seminarului de arheologie "Vasile Pârvan" de la Facultatea de Istorie a UB, 
s-a pronunțat categoric în favoarea falsului, fiind însă de acord cu necesitatea studierii 
temeinice a inscripțiilor. Domnia sa mi-a găzduit în ianuarie 2005 o comunicare pe 
acestă temă în cadrul Seminarului de Arheologie "Vasile Pârvan" pe care îl conduce. 
Acad. Marius Sala, directorul Institutului de Lingvistică, mi-a facilitat suținerea unei 
conferințe pe această temă în cadrul Academiei, în iunie 2004. DI. dr. Alexandru 
Suceveanu, director adjunct al Institutului de Arheologie, consideră necesară studierea 
pieselor, indiferent de provenineţa lor. Domnia sa a sprijinit publicarea cărții dlui Dan 
Romalo prin scrierea prefetei şi, deasemenea, a sprijinit prin încurajări demersurile 
subsemnatei. În sfârşit, dl acad. Virgil Cândea a scris postfaţa cărții citate, convins 
fiind de importanţa studierii subiectului. 


Rezultă din cele de mai sus că atmosfera generală din jurul acestui subiect este 
negativă, fiind puţini aceia care încurajează studierea pieselor. Mai mult, nimeni nu 
doreşte să se aplece asupra unei argumentări solide în favoarea falsului, deşi pentru 
majoritatea este "foarte evident" că piesele sunt creații moderne. Considerăm că, atâta 
vreme cât "acuzarea" nu aduce probe incontestabile în sprijinul neautenticității acestui 
corpus, verdictul de "fals" este neştiințific. 


Argumente contra 


La unele dintre argumente am răspuns deja în paginile site-ului, pe cele mai 
importante le-am reluat însă şi le-am grupat în pagina de față. S-au spus multe inepții 
din dorinţa de a demonstra că plăcile sunt falsuri. Ar fi prea multă pierdere de timp să 
răspundem la toate pseudo-argumentele, aşa că am ales doar observaţiile cele mai 
serioase. Din motive evidente, am trecut repede peste afirmații de genul: reutilizarea 
ştanțelor reprezintă o eroare a falsificatorului (de tradiție nu s-a auzit? ştanțele erau de 
unică folosință şi trebuiau imediat aruncate?), sau că limba din plăci seamănă cu 
esperanto (pentru că Zamenhof a ales să elimine categoria genului şi a făcut ca toate 
substantivele, indiferent de gen, să se termine în o, şi toate adjectivele în a), sau că în 

plăci există cuvinte din limbi moderne, de pildă franceza (cuvântul edo ar veni din fr. 
aide, spune dl Olteanu - dar dacă tot ne jucăm de-a etimologia, de ce să nu vină din lat. 
haedus "ied", sau din gr. aoidos "aed" ori eidos "chip", sau din spaniolul hedor "putoare", 
sau din românescul iad, ori din japonezul edo "estuar", sau din germanul eid "jurământ" 
etc. etc.?) ori că absenţa în vremea lui Decebal a unui turn care exista în vremea lui 
Burebista arată că falsificatorul a încurcat ştanţele (de parcă este de neconceput 
dezafectarea unui corp de clădire vechi de 150 de ani, mai ales în condiţiile în care 
alături apare o nouă clădire, mult mai grandioasă decât prima), sau că varietatea din 
plăci reprezintă o încercare de inducere în eroare din partea falsificatorului (dacă n-ar 
fi existat varietate, s-ar fi spus acelaşi lucru - că este un argument în favoarea falsului) 
şi multe, multe alte argumente cu totul neserioase. 


În scrierile din tăblițe apar semne din alfabetul chirilic, inventat mult mai târziu 


Problema celor două semne "chirilice" este foarte spinoasă, deoarece originea lor în 
alfabetul chirilic este necunoscută. De unde le-au luat Chiril şi Metodie când au creat 
alfabetul glagolitic? Nu din greacă, nu din latină, nu din ebraică. Pentru a declara că 
cele două semne sunt anacronice în tăblițe, trebuie obligatoriu lămurită provenineța 
lor în alfabetul glagolitic/ chirilic, altfel demersul este neştiințific. Şi aceasta cu atât mai 
mult cu cât alfabetul glagolitic a fost creat în apropiere, la sudul Dunării, iar cu câteva 
secole înainte, în câmpia Munteniei a fost creat alfabetul gotic de către Wulfila, care 
conţinea şi el acelaşi semn "chirilic" 4, însă fără valoare fonetică (fapt explicabil, 
deoarece goții nu aveau palatale). De ce pe Wulfila nu-l acuză nimeni de anacronism? 


Unele litere greceşti se citesc ca în neogreacă 


În plăci Y (ypsilon) avea cu siguranță valoarea i, deoarece apare în variație liberă cu Ï 
(iota), dar acest lucru nu este un anacronism, aşa cum susține dl Olteanu, căci încă din 
sec. IV a. Chr. aceste două semne se confundau în inscripțiile din Athena, iar confuzia 
a devenit frecventă în epocă romană ( Faptul că H (eta) alterna cu I şi cu Y (dar şi cu E) 
nu este o dovadă că se citea i, ca în greaca bizantină. Din modul cum sunt adaptate 
cuvintele greceşti şi latineşti, rezultă limpede că în această limbă nu exista distincție de 
cantitate, dar exista o sensiblitate față de apertură. Astfel, i scurt era redat prin e (ex. 
baseleu, chilearchio) iar u scurt prin o (Locolo pentru Luculus) şi, ca urmare, adesea prin e 
(fie el epsilon sau eta) se reda un i grecesc sau latinesc, fără ca aceasta să aibă vreo 
legătură cu pronunția bizantină incriminată de dl. Olteanu (care, dacă şi-ar fi dus 
observaţiile mai departe, ar fi trebuit să afirme că şi E - epsilon are uneori valoarea î): în 
condiţiile unei fluctuații evidente e-i, nu este sustenabilă acuzația de anacronism, de 
pronunție neogreacă. Prin urmare, forme precum IVAHAN, PIAHIIOY, puteau să se 
fi citit chiar cu e, lulean, Filepu, şi nu cu i. Un argument în plus îl constituie alternanța 
epsilon-eta, sau chiar epsilon-eta-iota-ypsilon: "TAAEIIIKO-TAATIIIKO-TAAHIIIKO- 
TAAYIIIKO; NOBAAEO-NOBAAIO-NOBAAHO-NOBAALYO. 

Toponime şi antroponime anacronice sau stâlcite 


Cumidava 

S-a spus că în plăci există forma Comidava (în realitate Comieodabo), ca la Ptolemeu, pe 
când numele real era Cumidava, descoperit de puțină vreme într-o inscripție, deci 
falsificatorul nu avea de unde să o cunoască. Ne miră o astfel de logică, deoarece 
Cumidava apare într-o inscripție latinească, scrisă de un roman, în sec. al III-lea p. Chr.: 
de ce suntem obligați să admitem că forma latinească era identică cu cea dacică, iar cea 
grecească, de la Ptolemeu, este coruptă? În transpunerea numelor străine de către 
romani şi greci a intervenit întotdeuna percepția impusă de structura fonetică a celor 
două limbi, de "urechea" grecului sau a romanului. Am arătat că în numele greceşti şi 
romane din plăci i scurt era perceput adesea ca e, iar u scurt ca o (Locolo pentru 
Luculus). Deci este întru totul coerent ca romanii să fi redat prin u ceea ce în limba 
dacilor era un o închis, aşa cum a transcris Ptolemeu. 


Burebista 

S-a mai incriminat forma Boerebista, luată chipurile de la Strabo, pe când numele real 
era Byrebista, atestat recent în două inscripții din Dobrogea. Logica este aceeaşi: 
inscripțiile sunt în limba greacă, iar lapicidul a încercat probabil să redea un sunet care 
nu îi era familiar. De altfel, chiar la Strabo, numele lui Burebista apare de trei ori scris 
cu oe, iar de două ori cu y. Dacă acesta este argumentul final în a demonstra falsul, ce 
facem cu numele trac redat când Roemetalces, când Rimitalces, când Rymetalces, sau 
chiar cu dubletul Moesia-Mysia? După părerea noastră, aceste variații ascund 
încercarea de a reda un sunet inexistent în greacă, şi pentru care alfabetul grec nu avea 
un semn specific. Poate o vocală medie de felul lui í (/y/), echivalat adesea de străinii 
vorbitori de română cu í sau u, un sonus medius care nu i-a fost străin nici limbii latine 
în perioada sa arhaică, aşa cum demonstrează fluctuațiile optimus-optumus, pontufex- 
pontifex. 


Decebal 

S-a spus, de asemenea, că numele lui Decebal a fost stâlcit anume pentru a fi pus în 
legătură cu etnonimul daci, devenind, din Decebal - Dacibalo. Dar dacă plăcile sunt 
autentice, cine poate şti cum se pronunța acel a din numele regelui (şi din alte nume, 
precum Paloe/Pelue)? Putea foarte bine să fie vorba de o vocală intermediară între a şi e, 
pe care grecii şi romanii au perceput-o mai aproape de e, dar dacii o auzeau mai 
apropae de a. Existenţa acestei vocale intermediare a fost demonstrată de mai mult 
timp, pe baza unor variaţii bine atestate în grafiile greceşti şi latineşti 
(Sarmizegetusa/Zermizegetusa, Germisara/Germizera, -dava/-deva etc.). 


Sarmizegetusa 

Forma unică în plăci este cu o silabă lipsă, Sarmigetuso, şi s-a afirmat că, atâta vreme 
cât această variantă nu a mai fost atestată în alte izvoare, ea nu este plauzibilă. Totuşi, 
această formă este atestată la unii cărturari medievali, ale căror surse nu le cunoaştem, 
din păcate. Philippe Briet în geografia sa (1675), pe o hartă a Daciei notează, în dreptul 
cetății, Zarmigethusa, iar în text, oferă două variante: Sarmizogethusa seu Zarmigetusa. În 
hărţile cartografului Ortelius, care a trăit cu un secol înaintea lui Briet, numele cetății 
este Sarmisgetusa, tot cu o silabă lipsă. De unde au luat ei această variantă? Desigur, 

putem admite că, din motive care nouă ne scapă, falsificatorul a ignorat toate 
izvoarele atât de bine cunoscute deja la vremea sa, care atestau forma Sarmizegetusa, şi 
a optat pentru o formă "alterată", prezentă la obscuri cărturari din alte timpuri şi alte 
țări. Dar, în acest caz, nu mai putem afirma că falsul este unul absolut banal. 


Deceneu 

În sfârşit, ultima acuzaţie de "deformare" de nume se referă la cel al marelui preot 
Deceneu, coregent în vremea lui Burebista, care este prezent adesea în plăcile de 
plumb, însă sub forma Ceneo. Susţinătorii falsului s-au grăbit să spună că este vorba de 
încă un nume stâlcit de către falsificator, de dragul variaţiei. Nu este aşa, din contră, 
forma Ceneu este singura atestată în manuscrise în pasajul VII, 3, 11. În celălalt pasaj în 
care este pomenit marele preot, numele său este Dekeneos. Briet cunoaşte şi el forma 
Ceneus, preluată probabil de la Xylander, traducătorul în latină (sec. XVI) al 
Geografiei lui Strabo. Din nou, de ce a ignorat falsificatorul varianta bine cunoscută în 
epocă a acestui nume şi a preferat o formă pe care nu o ştiau, la vremea aceea, decât 
editorii lui Strabo? 


Falsificatorul s-a inspirat din Columna lui Traian 


Faptul că în plăci apar imagini similare cu cele de pe columnă (stindardul dacic, 
îmbrăcămintea dacilor) se poate explica foarte bine şi prin faptul că ambele izvoare 
puteau să se fi inspirat din realitate. De fapt, deosebirile dintre columnă şi plăci sunt 
mult mai mari decât asemănările, căci cele mai multe plăci sunt mai vechi decât 
columna cu câteva secole şi provin din Dobrogea, din spaţiul getic, în vreme ce 
columna înfăţişează spaţiul dacic de la începutul sec. al Il-ea p. Chr. 


Nu există în plăci nici o informație ieşită la iveală în sec. 20 


Cinstit ar fi reamintim că nici un specialist istoric sau arheolog nu a studiat serios 
aceste inscripții, şi că o astfel de declarație, făcută doar la prima vedere, nu are temei. 
Logic ar fi ca doar invocarea planului cetății Sarmizegetusa, din placa 021 (vezi 
argumente pro), să fie suficientă pentru a încheia definitiv orice discuţie. Dar se pare 
că apelul la logică şi bun simț nu este suficient. Reprezentarea marelui templu de 
calcar în cele mai mici detalii cu mult înainte ca cineva să bănuiască existența lui, 
utilizarea unor semne silabice din silabarul cipriot, cu aceleaşi valori fonetice, fapt 
imposibil de cunoscut în sec. 19, tipul de imbricare al literelor foarte asemănător cu cel 
scitic, şi multe altele, pe care le vom prezenta în detaliu în lucrarea noastră, sunt tot 
atâtea elemente ieşite la lumină recent. Prezentăm mai jos o singură comparaţie, între 
simbolul dabo geto ("neamul get") foarte frecvent în tăblițe, alcătuit inițial dintr-un delta 
şi semnul pentru gi, apoi mult stilizat şi transformat, şi un simbol, aproape identic, 
descoperit nu de multă vreme la Sarmizegetusa, pe un ciob de ceramică pictată: 


48 


Detaliu placa 128 Ceramică pictată de la Sarmizegethusa 


Argumente pro 


Cine este autorul? 


Nici unul dintre susținătorii falsului nu l-a putut identifica pe prezumtivul falsificator. 
Acesta trebuie să fi avut o cultură lingvistică şi istorică uriaşă, cum nimeni nu avea la 
vremea aceea, o inteligenţă ieşită din comun, bani, timp, colaboratori şi, cu siguranţă, 
o doză de nebunie. Nu puteau fi suspectați savanții oneşti ai vremii de o asemenea 
cacialma. Singurul care putea fi învinuit, dar pe nedrept după părerea noastră, era B.P. 
Hasdeu. Motivul? Hasdeu ar mai fi făcut nişte falsuri (cf. PANAITESCU 1932). O acuzație 
atât de gravă la adresa unuia dintre cei mai mari savanți pe care i-a avut vreodată 
România necesită o argumentare foarte serioasă. Cei care au adus acuzații pe nedrept, 
nu au făcut efortul să citească ce a scris Hasdeu, ca să se convingă că nici una din ideile 
lui nu se regăseşte în aceste plăci. Alți suspecți capabili să fi făcut aşa ceva nu există. A 
mai fost invocat N. Densusianu, care nu avea nici pe departe cunoştinţe atât de vaste 
încât să poată inventa o limbă. Concluzia: dacă a existat un falsificator, acesta a fost 
anonim. 


Care era scopul? 


Cu ce scop au fost făcute aceste piese? Ce a vrut să demonstreze presupusul 
falsificator? Că dacii ştiau să scrie? Pentru asta nu era nevoie de 200 de piese. În plus, 
se ştia din izvoarele istoriografice, că la curtea regilor daci era cunoscut scrisul, lucru 
confirmat ulterior de unele descoperiri arheologice. Că geții şi dacii erau un neam 
superior, fabulos, monoteist, democrat, învingător? Din plăci rezultă că acest neam se 
închina la o mulțime de zei; că avea în frunte o oligarhie militară; că femeia avea un 
statut inferior (nici o reprezentare feminină sigură, doar unele figuri imberbe posibil 
feminine, cu siguranţă nobile sau chiar divine); că omul de rând avea un statul sigur 
inferior, neglijabil (nici o reprezentare de oameni simpli, comati, ci doar exclusiv de 
nobili şi preoți); că istoria lor, dedusă din plăci (în măsura în care se poate deduce în 
momentul de față), nu este cu nimic mai spectaculoasă decât cea "oficială", cunoscută 
din izvoare: nu aflăm că Burebista l-ar fi învins pe Caesar sau Decebal pe Traian, ba 
mai mult, istoria din plăci se opreşte la Domitian, iar Traian sau personajele din 
anturajul nu sunt niciodată pomenite (lucru firesc din perspectiva unui corpus 
autentic, dacă ne gândim că într-o vreme de crâncen război, care anunţa sfârşitul 
independenței dacilor, nu mai existau nici resurse, nici timp, nici motivație pentru 
astfel de însemnări). Deci scopul nu a fost acela de a inventa o istorie a dacilor. 
Singura motivaţie care mai rămâne este limba. Ce ar fi putut să demonstreze 

falsificatorul, la vremea aceea? Că limba dacă se trage din slavă? Că latina se trage din 
dacă? Ori că daca este strâns înrudită cu limbile celtice ori germanice? Sau că româna 
se trage direct din dacă, fără o prea mare contribuție latină? Ei bine, prezumtivul 
falsificator nu a reuşit să demonstreze nimic din toate astea. Limba din tăblițe are o 
structură morfologică evident neindo-europeană şi un lexic parţial indo-european, 
parțial neindo-european. Nu există asemănări evidente cu nici una din ramurile indo- 
europene, excepție făcând, în lexic, ramura italică. Din această perpectivă, singurul 
care poate fi invocat este N. Densusianu cu pelasgii săi, dar este sigur că nu poseda 
bagajul lingvistic necesar pentru a crea o limbă (cu atât mai mult una neindo- 
europeană). Există cuvinte cu aspect românesc, care în română au, cel mai adesea, 
etimologie controversată, dar uneori şi etimologie latină ori slavă. Din punctul nostru 
de vedere, această limbă nu seamănă manifest nici cu româna, nici cu latina, nici cu 
slava, şi nici cu vreo altă limbă care să fi servit falsificatorului de motiv propagandistic 
într-un fel sau altul. Este o limbă neindo-europeană, cu o influență indo-europeană 
destul de puternică în lexic, cu elemente italice destul de numeroase, cu un număr de 
împrumuturi din greacă şi cu unele elemente româneşti pentru care nu s-a gândit 
până acum soluția substratului. Nu pot fi identificate elementele tradiționale tracice, 
existente şi în albaneză sau în alte limbi balcanice, lucru care ne obligă să admitem, în 
ciuda părerii generale perpetuate încă din antichitate, că traca şi daca sunt două limbi 
diferite, şi, prin urmare, româna are cel puțin două substraturi: unul dacic, neindo- 
european, şi unul tracic, indo-european. Din perpectiva unui fals, această abordare a 
substratului nu demonstrază nimic, în afara geniului presupusului falsificator. 


De ce aşa de multe? 


Orice ar fi vrut să demonstreze, falsificatorului i-ar fi ajuns 10-20 de piese. Dar arhiva a 
numărat probabil în jur de 200 de plăci, poate mai multe. Dan Romalo a păstrat 
numerotarea pieselor aşa cum le-a fotografiat. Fotografiile care au supraviețuit ajung, 
cu lacune, la nr. 133, în anii '40. Dar piesele sunt mai vechi cu jumătate de secol şi nu 
putem şti câte au dispărut în acest interval. Efortul de muncă ar fi fost uriaş, deoarece 


presupunea o coordonare strictă a unui material imens, şi cu totul inutil în cazul unui 
fals. 


Cu ce mijloace? 


Deşi s-a argumentat că plumbul este un material ieftin, uşor de procurat şi de 
prelucrat, totuşi problema mijloacelor pe care trebuia să le posede falsificatorul este 
foarte serioasă. Este vorba nu doar de jumătate de tonă de plumb, ci şi de câteva sute 
de stante cu reprezentări de soldați, cetăți, portrete, simboluri, şi de circa două sute de 
matrițe (nu ştim din ce material), imprimate în negativ, de la dreapta la stânga, cu 
litere, imagini, decoruri. Este vorba de munca de strângere de informații, de creare a 
limbii, apoi a "poveştilor" din tăblițe, de coordonare a tuturor informațiilor, apoi de 
"punere în pagină", de transpunere a acestora în matrițe şi ulterior în plumb. Este 
vorba de efortul de realizare a mijloacelor de prindere sau fixare a pieselor, de fixarea 
lor efectivă (unde? pe pereţii încăperii în care lucra falsificatorul?) şi apoi de scoaterea 
piroanelor, a cuielor şi a celorlaltor instrumente de prindere, care au lăsat urme. Este 
vorba de coordonarea unei echipe, căci nu poate fi vorba de un singur om care să fi 
conceput şi apoi să fi pus în practică toată făcătura. Este vorba de ani de muncă, de 

bani, de timp şi de enorm de multe cunoştinţe din lingvistică, istorie, geografie, religie, 
arhitectură şi artă antică. Şi, peste toate acestea, de o discreție absolută, căci nimeni nu 
a aflat nimic despre această uriaşă întreprindere, nici în timpul vieții autorului, şi nici 
după moartea sa, destul de multă vreme. Este veridic un asemenea scenariu? 


€ b L 


Urme de prindere pe mai multe pláci de dimensiuni mici si medii | 


De ce nu a încercat să le valorifice? 


Şi admițând că a existat un astfel de om, care să fi avut la dispoziție toate mijloacele şi 
cunoştinţele necesare, de ce nu a depus nici un efort pentru a le valorifica? A creat 
arhiva şi a abandonat-o într-un subsol, în coşuri de răchită, fără să lase nici o notiță, 
nici o semnalare, fără să încerce să-şi pună în practică presupusul plan. A trecut mai 
mult de un secol, şi nimeni nu i-a acordat nici cea mai mică atenţie. Acest lucru este cu 
totul împotriva logicii falsului. Presupunearea dlui Olteanu că pentru falsificator toată 
această operă a constituit un simplu hobby, fără nici o intenţie de valorificare, ne 
obligă să acceptăm că autorul în cauză era complet nebun. Să posezi asemenea 
cunoştinţe uluitoare şi să le transpui în plumb, de-a lungul unei vieți, fără nici un 
scop, nu este un scenariu plauzibil pentru un om normal. Dar cum ar fi putut un 
bolnav psihic să conceapă, de unul singur, o lucrare atât de uriaşă, coerentă şi genială? 

De unde a ştiut autorul cum arată planul cetăţii Sarmizegetusa? 


Puşi în fața plăcii nr. 021, partizanii falsului susțin că planul reprezentat acolo este 
banal, că arată ca orice plan de cetate medievală. Totuşi, există o serie de detalii 
imposibil de bănuit la vremea presupusului falsificator, pe care le-am prezentat în 
capitolul despre iconografie: zidul dacic de sud, descoperit recent, drumul acoperit 
care duce de la poarta de vest la cea de est, incinta sacră dincolo de poarta de est, cu 
cele două temple existente în vremea lui Burebista - micul şi marele templu de calcar - 
lărgirea incintei în vremea lui Decebal (placa 084), prin închiderea incintei sacre şi 
construirea unei noi clădiri dincolo de zidul de est şi stabilirea intrării principale prin 
incinta sacră, dinspre Sargeţia etc. După părerea noastră, orice arheolog cu bun simț 
trebuie să admită că planul cetăţii este foarte fidel (în ciuda faptului că sunt 
reprezentate şase porţi, dar de la Burebista la Decebal, şi mai ales în timpul acestuia 
din urmă, au avut loc multe transformări, dărâmări de ziduri şi reclădiri) şi că nimeni 
nu avea cum să-l cunoască cu atâtea decenii înainte de a se începe primele săpături 
sistematice. 


Cum se explică reprezentarea marelui templu de calcar din vremea lui Burebista, 
în cele mai mici detalii? 


Poate chiar mai uimitor decât planul cetății, este grandiosul templu prezentat în placa 
052, deasupra portretului lui Burebista, care corespunde în detaliu reconstituirii făcute 
de arheologul care a dezvelit acest templu spre sfârşitul anilor '50 (CRIŞAN 1986: 176 şi 
urm.). Am prezentat aceste detalii în capitolul despre iconografie: patru rânduri de 
plinte, un turn pe latura de est, o scară acoperită pe latura de sud, care ajunge în 
stânga frontonului, de unde urcă până la o platformă ce reprezintă o întoarcere de 
scară, unde se află de fapt cel de-al doilea nivel al templului, care ocupă latura de vest. 
De fapt, la vremea la care se presupune că au fost făcute falsurile, nimeni nu bănuia 
existența unei incinte sacre în acel loc, şi cu atât mai puțin a unui mare templu 
tetrastil, care avea două nivele, cu intrarea pe stânga printr-o galerie acoperită, 
contemporan cu Burebista, nu cu Decebal, plasat în dreapta căii sacre, nu în altă parte, 
având în stânga sa un mic templu cu trei rânduri de coloane... 


De unde a ştiut valorile unor semne din silabarele descifrate multe decenii mai 
târziu? 


La fel de inexplicabilă este şi utilizarea unor semne din silabarul cipriot, cu valorile pe 
care le-am aflat doar după descifrarea acestuia, după cel de-al doilea război mondial. 
Un exemplu limpede îl constituie semnul pentru silaba sa, identic în silabarul cipriot şi 
în unele cuvinte din plăcile de plumb, unde valoarea sa este dincolo de orice dubiu. În 
cuvântul de mai jos, se poate recunoaşte cuvântul Sargeta ori Sargetia, numele 
cunoscutului râu pomenit de Dio Cassius (LXVIII, 14). Aici (placa nr. 008), semnul nu 
are valoare strict silabică, fiind urmat de vocala a. Tot cu valoarea simplă, a unei 
siflante, regăsim acest semn în numele lui Zamolxe, în aceeaşi placă. Cel de-al şaselea 

semn din numele râului Sargeţia se găseşte de asemenea în silabarul cipriot, cu 
valoarea silabică te. 


Sarget(i)a (placa nr. 008) 


Cum a putut avea la dispoziție falsificatorul toate piesele mici, aflate acum în 
colecții private sau muzee, care prezintă imagini similare cu cele de pe plăci? 


În afara plăcilor de plumb, există o serie de piese mici, identificate de către Dan 
Romalo în diverse colecții private sau muzee. Aceste piese prezintă imagini şi/sau 
texte asemănătoare cu cele de pe plăci. Dacă plăcile sunt falsuri, atunci falsificatorul 
trebuie să fi avut la dispoziţie toate aceste piese. lată o scurtă inventariere: piesa 110, 
din colecția Severeanu, azi la Muzeul de Istorie a Oraşului Bucureşti; piesa 112, din 
colecția Ion Lucian Murnu, donată lui Dan Romalo (pe care am numit-o "medalionul 
Romalo'"); piesa 113, aflată în posesia Mănăstirii Sinaia; piesele 131, 132 şi 133, aflate în 
colecția N. Pulopol; la acestea adaug, continuând numerotarea lui Romalo, piesa 135, 
aflată în colecţia şcolii din Călienii Vechi, comuna Năneşti, jud. Vrancea (URSULESCU 
2001) şi piesele 136, 137 şi 138 de provenienţă obscură, aflate la Muzeul de Istorie din 
Focşani (BOBI 1999). Toate aceste piese mici au fost considerate falsuri, cu două 
excepții: piesa 112, analizată de către dr. B. Constantinescu şi piesa 135, considerată 
autentică de către cel care a publicat-o, dar modernă de către dr. B. Constantinescu, 
care a analizat-o. 


Cum se explică compoziția chimică a piesei 112 (medalionul Romalo)? 


O situaţie aparte o prezintă medalionul Romalo, a cărui compoziție chimică pledează 
în favoarea autenticității piesei. Dr. Bogdan Constantinescu susține că este vorba de o 
metalurgie primitivă, greu de imitat de un falsificator. Piesa conţine (pe lângă cupru, 
zinc, plumb, staniu şi argint) fier şi nichel, fapt care trimite spre zăcămintele de fier- 
nichel din sudul Uralilor şi spre metalurgia scitică. Totuşi, susține dr. Constantinescu, 
încă nu se poate da un verdict final în absența unor date comparative. Dacă piesa este 
autentică, acesta constituie un subiect aparte, vor spune adepții falsului, iar 
falsificatorul nu a făcut decât să se inspire din acest unicat. Este şi acesta un pas 
înainte, vom spune noi. Avem pe avers portretul lui Burebista (identificat după inițiala 
b) şi câteva semne din alfabetul C (preclasic), iar pe revers emblema statului său (capul 
de bovideu şi şarpele, cel dintâi perpetuat în stema Moldovei) şi trei cuvinte dacice 
(TAPO PANTELO DABO) cu terminația o. Avem un precedent şi certitudinea că dacii 
scriau şi în limba lor, nu doar în latină sau greacă. Această unică piesă ar trebui să 
constituie obiectul unui studiu foarte serios. 

In căutarea unui falsificator 


Secolul 20 a fost secolul limbilor construite (numite în engleză conlangs). De la limba 
Quenya, una din zecile de limbi inventate de J.R.R. Tolkien în „Stăpânul Inelelor”, 
considerată cea mai frumoasă limbă construită, la cea a Klingonienilor din „Star Trek”, 
inventată de Marc Okrand, limbile ficționale au devenit o adevărată modă. Dar, în 
afară de acestea, au luat avânt şi aşa-numitele „euroclone”, precum Interlingua, Glossa 
ori Esperanto şi limbile internaționale bazate pe engleză - New English, Basic English, 
Essential World English. Un loc aparte în peisajul limbilor construite îl ocupă 
experimentele diacronice de genul: cum ar fi arătat poloneza dacă ar fi fost limbă 
romanică (experimentul Wene4yk), cum ar fi arătat indo-europeana dacă legile lui 
Grimm n-ar fi existat, sau cum ar fi evoluat gotica (limba Gotish, în viziunea lui D.E. 
Perrotin). A fost creată o limbă Hatti, descendentă imaginară a grupului indo- 
european centum, şi chiar o limbă Adelică, imaginată ca descendentă a Proto-Indo- 
Europenei de către S.A. Maclagan. E drept, nu se cunosc cazuri moderne de limbi 
„falsificate”, inventate cu scopul de a le da drept reale. Singurul caz serios cunoscut, 
celebru în lumea criptografilor, este cel al limbii manuscrisului Voinych, dar 
manuscrisul este datat cu destulă precizie în sec. XVI, şi a fost scris undeva în Italia. 
Textul, care acoperă peste 240 de pagini, a rămas nedescifrat până astăzi, după mai 
mult de un secol de încercări. Limba acestui manuscris putea fi o limbă artificială, 
creată de un alchimist, însă cheia pare imposibil de găsit. Remarcabil este faptul că 
limba "voinych" nu prezintă variație care să demonstreze o limbă naturală, 
nestandardizată. Un caz similar este cel al Codexului Rochonczi, scris într-un cod 
necunoscut, într-o limbă necunoscută, cu miniaturi ce trimit spre Evul Mediu 
românesc. Ca şi în cazul plăcilor de plumb, nu există o argumentaţie serioasă nici în 
favoarea, nici împotriva autenticității acestui codex, însă publicarea lui în anul 2003, la 
editura Alcor, constituie un început. Ceea ce ne lipseşte sunt specialiştii care să aibă 
competenţa şi curajul de a aduce argumente. 


Din această perspectivă, ipoteza inventării unei limbi dacice coerente în sec. 19 ridică 
probleme foarte dificile. Construirea unei limbi presupune cunoştinţe temeinice în 
domeniul lingvistic, o coordonare foarte precisă, respectarea unor reguli de frecvenţă, 
variație şi condiționare contextuală etc. Limba tăblițelor de plumb nu are nici pe 
departe aspectul unei limbi artificiale. Primul lucru care se poate spune despre această 
limbă este că nu pare a fi o limbă standardizată, ci una plină de enorm de multe 
variante - grafice, fonetice, poate chiar morfologice - aşa încât aproape nu există un 
singur cuvânt care să aibă o formă unică în toate plăcile. Numele lui Burebista e scris 
în vreo 20 de feluri, cel al cetății Genucla la fel (a se consulta dicționarul întocmit de dl 
Romalo), numele romanilor este „stâlcit” de asemenea în nenumărate feluri. Cum 
putea un falsificator să imagineze atât de multă variație, mai ales că toate aceste 
variante sunt distribuite cu o anumită logică, nu întâmplător (în vremea lui Burebista 
circulă unele forme, în vremea lui Decebal altele etc.)? Există chiar unele trăsături 
„dialectale”, care diferențiază limba dacilor de cea a geților. În ce priveşte 
condiționarea contextuală, se poate observa cu uşurinţă că anumite cuvinte apar doar 
în anumite contexte, aşa cum anumite semne apar doar în anumite combinații - încă 
un semn că limba nu a fost generată la întâmplare. Încercând să ne imaginăm procesul 
de creare a limbii din plăci, trebuie să admitem următoarele etape: 

Pasul 1: utilizarea ca bază de plecare a cunoştinţelor existente la vremea respectivă cu 
privire la substratul dacic: cuvinte dacice atestate, cuvinte atribuite substratului prin 
comparaţie cu albaneza sau cu alte limbi, trăsături fonologice, morfologice şi sintactice 
atribuite substratului prin comparaţie cu alte limbi balcanice; 

Pasul 2: încadrarea genealogică a limbii: indo-europeană sau nu, înrudită mai mult cu 
anumite limbi decât cu altele din aceeaşi presupusă familie (pentru a demonstra un 
anumit lucru, căci un fals fără scop este absurd), coeficientul de înrudire cu limba 
română, pentru a ilustra impactul dintre această limbă şi limba latină, precum şi 
gradul de romanizare etc.; 

Pasul 3: încadrarea tipologică: limbă izolantă, aglutinantă sau flexionară, topică SVO 
sau de alt tip, favorizarea postpunerii sau a antepunerii, absența/prezența 
ergativității, a genului gramatical, a mai multor numere, a aspectului verbal sau a altor 
categorii etc.; 

Pasul 4: crearea unui sistem fonologic bine definit: absenţa/prezenţa distincției de 
cantitate sau/şi de apertură, structura silabică deschisă sau închisă, condiționări 
fonetice contextuale, consecvență în adaptări etc.; 

Pasul 5: crearea unui vocabular de cca 200 de cuvinte cu mici familii (estimare doar pe 
baza plăcilor păstrate) în funcție de apartenența genealogică aleasă şi de gradul de 
transmitere în română, şi adăugarea unui număr de împrumuturi din limbi de 
prestigiu (latină şi greacă în acest caz, dar probabil şi altele) şi adaptarea lor la 
sistemul fonologic al limbii create şi la posibilitățile de redare grafică ale tipurilor de 
scriere folosite; 

Pasul 6: crearea unei morfologii minimale şi a unei sintaxe consecvente; 

Pasul 7: crearea variantelor şi a trăsăturilor diatopice şi diacronice: forme diferite în 
Dobrogea față de Sarmizegetusa, mai multe împrumuturi greceşti în tăblițele getice, şi 
mai multe latineşti în cele dacice, prezența anumitor cuvinte sau forme doar în 
anumite zone sau epoci etc. 

Pasul 8: crearea textelor, coordonarea variantelor şi corelarea textelor cu tipurile de 
scriere şi cu ilustraţia. 


Cine a putut face toate acestea, a fost cu adevărat cel mai mare geniu lingvistic al 
României din toate timpurile. 


Cine putea fi autorul? Pentru epoca respectivă se pot vehicula câteva nume de 
lingvişti: B.P. Hasdeu, Al. Philippide, Ov. Densusianu. Ultimii doi nu aveau însă nici 
capacitatea, nici imaginația, nici posibilitățile pe care le avea Hasdeu. Hasdeu este 
singurul care poate fi suspectat, însă nimic din activitatea şi din concepțiile lui nu se 
regăseşte în plăci. Acad. Al. Vulpe a susținut o vreme că autorul ar fi fost B.P. Hasdeu, 
care ar fi vrut să-i demonstreze lui Grigore Tocilescu existenţa scrierii la daci. Însă 
Hasdeu credea în existența unui alfabet propriu dacilor, continuat de secuii din 
Transilvania, dar care nu are nici o legătură cu scrierile de pe plăci. Dar lucrul cel mai 
grav îl constituie absenţa din acest corpus a oricărei idei hasdeene cu privire la limba 
dacilor. Pentru Hasdeu limba dacilor era indo-europeană, de tip satem, înrudită 
îndeaproape cu limbile baltice. El nu şi-a imaginat nici o clipă că limba dacă este o 
limbă neindo-europeană, şi a comparat adesea rămăşiţele substratului cu sanscrita, 
vechea persă, limbile baltice, slave, celtice etc., convins fiind de înrudirea cu toate 
acestea. Limba din tăblițe este în mod evident neindo-europeană ca structură, deşi cu 
un vocabular parțial indo-european, şi nici una din caracteristicile atribuite de Hasdeu 

substratului nu se regăseşte în această limbă (de pildă confuzia genitiv-dativ sau 
postpunerea articolului). Nici în privința vocabularului nu avem repere care să ne 
trimită la Hasdeu: dintre numeroasele cuvinte atribuite de el limbii dacilor, doar două 
sau trei pot fi regăsite în aceste inscripții, şi nici acelea cu certitudine. Nici măcar un 
rând din scrierile lui Hasdeu cu privire la substrat nu ne îndreptățește să îl considerăm 
pe el creatorul limbii tăblițelor. 


Alfabetul secuilor, considerat de Hasdeu 
descendent din alfabetul dacilor 


În plus, Hasdeu a muncit enorm la Etymologicum Magnum Romaniae şi este greu de 
crezut că în paralel ar fi avut timp şi energie să plăsmuiască sutele de plăci. Singura 
perioadă în care ar fi avut timpul necesar ar fi fost după moartea fiicei sale Iulia, dar e 
greu de imaginat că a renunţat la marele său proiect la care a muncit jumătate din 
viață şi a adunat milioane de fişe în favoarea unui fals pe care nu-l va valorifica 
niciodată. Hasdeu era un aprig apărător al latinității noastre. El a înființat ziarul Traian 
şi revista Columna lui Traian, şi vorbea mereu de Dacia lui Traian, nu de cea a lui 
Burebista sau a lui Decebal. Pentru Hasdeu, dacismul înseamnă întoarcere la izvoare, 
cultivarea şi conservarea individualității, promovarea românismului, şi nicidecum 
renegarea latinităţii (din contră, când regele Carol I a urcat pe tron, Hasdeu susținea că 
este amenințată latinitatea neamului) sau exacerbarea substratului (niciodată, în nici o 
scriere de-a lui, nu a idilizat trecutul dacic şi nu l-a utilizat în scopuri propagandistice, 
aşa cum a făcut cu Dacia lui Traian). El afirmă foarte frecvent, în vasta sa operă, în cea 
publicistică în special, că adevăr fără ştiinţă există, dar ştiinţă fără adevăr nu se poate, 
şi că, mai presus de orice, omul de ştiinţă trebuie să fie onest şi obiectiv. 


56 


Între istorici, singurul suspectat este N. Densusianu. Aspectul neindo-european al 
limbii din tăblițe se potriveşte cu ideile sale despre o limbă pelasgică, însă - lucru 
foarte grav - el nu poseda cunoştinţe de lingvistică atât de avansate încât să poată crea 
o astfel de limbă, doar un lingvist genial putea face aşa ceva. În plus, era foarte sărac, 
chiar Dacia Preistorică a fost publicată abia după moartea sa, prin grija ministrului 
educației de atunci, C. I. Istrati. Avem convingerea că, nici un lingvist competent, care 
a studiat limba din plăci, nu ar putea admite că falsificatorul putea crea aceste piese 
fără cunoştinţe lingvistice foarte avansate. 


A existat cu adevărat acest personaj? Dacă a existat, el a fost cu siguranță anonim, şi cu 
mult mai pregătit şi mai genial decât B.P. Hasdeu şi toți urmaşii săi pentru partea de 
limbă, şi decât V. Pârvan şi toți succesorii săi pentru partea de istorie, reprezentând 
mai mult decât o combinaţie a celor doi savanți: a fost un spirit excepțional, vizionar, 
"un Leonardo da Vinci". Este plauzibil acest scenariu? 


Scurtă concluzie 


Trebuie să recunoaştem că, în realitate, în momentul de față nici măcar nu există o 
dispută cu privire la autenticitatea pieselor, atâta vreme cât nici o persoană 
competentă nu se implică în susținerea cu argumente a ipotezei falsului. Poziţia dlui 
Romalo, în momentul publicării cărții, a fost aceea de înclinare spre autenticitate, dar 
cu menținerea unui semn de întrebare. Poziția noastră în acest moment este categoric 
în favoarea autenticității, din două motive: 1. în plăci există elemente care nu puteau fi 
cunoscute la vremea presupusului fals şi 2. nimeni nu a furnizat până în prezent nici 
un argument serios în favoarea falsului. Totuşi, suntem gata să ne schimbăm această 
poziție de îndată ce se va răspunde la toate argumentele pro aduse de dl Romalo şi de 
noi, şi de îndată ce ne vor fi prezentate argumente incontestabile în favoarea falsului. 

